text:
La storie dal Friûl e je simpri stade condizionade de sô posizion, ae estremitât setentrionâl dal Mâr Mediterani e su la puarte di Soreli Jevât par jentrâ te penisule taliane. Culì a son floridis lis trê grandis citâts portuâls che a 'ndi àn segnâts i destins: Aquilee, Vignesie, Triest. Sul as Est-Ovest, i siei confins a son di nature storiche plui che gjeografiche. A Soreli a Mont il confin dilunc la val de Plâf e il cors de Livence si è stabilizât di secui, intant che a Soreli Jevât a son simpri stadis tantis incertecis, par vie che i confins gjeografics, etnics, socioeconomics e politic militârs no coincidevin.
La formazion dal Friûl tant che entitât storiche, politiche e culturâl si pues fâ romontâ ae ete langobarde (sec.VI-VIII). Su la formazion de lenghe furlane a son teoriis diferentis; daûr di chê plui tradizionâl, e nas de influence dal sostrât celtic sul latin puartât culì dai colons romans, e duncje e à plui di doi mil agns; invezit, daûr di altris, si forme mil agns plui tart, par efiet dal isolament dal rest di Italie imponût dal Patriarcjât.
Tal 1420 il Friûl al fo concuistât di Vignesie, gjavant Cormons, Gardiscje e Gurize. La plui part o scuasi dute la popolazion e à simpri fevelât il furlan, e fintremai dal secul XIV a son ancje documents leteraris scrits in cheste lenghe. Al è dome tal Votcent che si invie une robuste e continue tradizion leterarie e la lenghe e devente la fonde principâl de identitât regjonâl. Dopo dal 1945 si inviin i moviments pal ricognossiment dai Furlans tant che minorance linguistiche, cun dirit ae autonomie politiche aministrative e ae tutele de lôr lenghe.
Cheste ultime istance e je deventade plui urgjente a tacâ dai agns '70 e e à cjatât un debil acet di bande des istituzions dome ae fin dal secul passât.
Incuadrament gjeografic: i as gjeneradôrs
‘Tra Vignesie e Triest’. Par solit, e je cheste la indicazion che a dan i furlans tal mont par spiegâ ai forescj dulà che e je logade la lôr ‘Piçule Patrie’; parcè che, in efiets, tai ultins secui il Friûl al à vivût un pôc te ombrene di chestis dôs grandis citâts di mâr: par cuatri secui sot de prime, par cuatri decenis sot de seconde. Tant, tant timp indaûr a varessin podût dî: ‘tor Aquilee’. Aquilee, Vignesie, Triest: in dute la storie, insom l'Adriatic, dulà che il mâr si sburte plui in profonditât tal continent, a son floridis une daûr chê altre grandis citâts mediatoris dai scambis tra il mont mediterani e la Europe centrâl. La storie dal Friûl e je stade condizionade in buine part de sô posizion gjeografiche, vâl a dî des sôs relazions sui as nord sud e est ovest. La prime relazion e à un caratar adiriture gjeologjic: di chi e passe la faie tra la çope africane - che ancje la Italie indi fâs part - e chê europeane. Il confin setentrionâl dal Friûl al è segnât in mût precîs de dorsâl des Alps Cjargnelis, gjenerade de pression de Afriche su la Europe. Cuintri cheste murace di crets si sburtin e si struchin lis massis di aiar cjalt e umit che a vegnin dal Mediterani, che a causionavin la condizion di regjon plui ploiose di Italie (ancje se al pâr che lis robis, in chescj ultins agns, a sedin daûr a cambiâ un pôc). La fuarce des ploiis e la nature calcarie dal cret a produsin une condizion di fuarte erosion des monts dal Friûl; i versants a son duncje dispès grivis e erts, lis vals stretis, e il lôr fonts ocupât di jets di grave larcs, produsûts de grande capacitât di erosion e des variazions bruschis di puartade des aghis. Cuant che a rivin inte plane, i flums dal Friûl a formin largjis ‘vintulinis’ di claps - i ‘conoits di deiezion’ - dulà che lis aghis si pierdin pe plui part dal an. No cate la bondance des ploiis (in medie, 1.800 mm/an), la fasse ‘alte’ de planure furlane e je duncje sute, cence cors di aghe permanents. Lis aghis a tornin fûr plui in bas, dilunc une linie di ‘risultivis’ che e va dai pîts dal Cansei (lis risultivis de Livence, dongje Polcenic) a chei dal Cjars (lis bocjis dal Timau). Sot di cheste linie, la Basse furlane e je un teren cetant siôr di aghis, cun dut ce che chest al compuarte. Cuant che l'om al è stât bon di controlâlis, come inte epoche romane e in chê presinte, la Basse e je stade une tiere cuntune agriculture cetant produtive; in altris periodis - e si fevele di plui o mancul dodis secui - e je stade une tiere paludane, malsane e dispopolade.
Come dutis lis faiis tra çopis gjeologjichis, ancje chê che e passe juste tal mieç de regjon ogni tant e causione un scjas. Il Friûl al è duncje une ‘tiere balarine’ e, di cuant che si indi ten note, al à patît une mieze dozene di scossis sismichis disastrosis.
In complès o podìn dî duncje che la nature no à avantazât masse il Friûl. Cheste tiere e je avonde zovine dal pont di viste gjeologjic, e tant che i zovins e pant ancje alc di ruspi, di instabil e di estremist. Chescj siei caratars gjeologjics, come che o viodarìn, a contrastin in mût curiôs cun chei socioculturâi de sô popolazion. Par vie de sô posizion gjeografiche tra il Mediterani e la Mitteleuropa, in Friûl si cjate sedi une che chê altre fasse climatiche. Plantis tipichis mediteranis, tant che l'elis ma ancje tant che l'ulîf e il fiâr, a vivin cuietis fintremai a lis primis alturis des prealps; intant che la plui part des Alps furlanis, par vie de bondance di ploiis, e à un clime avonde Mitteleuropean (si pues viodi par esempli il carateristic ‘sbassâsi de linie dal faiâr’). In gracie di chest, in Friûl si cjate un numar di speciis vegjetâls plui alt che in tantis altris regjons de Europe. E ancje pes speciis animâls si verifiche alc di analic. Al è deventât famôs, tai ultins agns, il câs dai lepidotars. Sul Brancot e sul Sant Simeon, ven a stâi su lis monts che a cercenin la zone li che il Tiliment al rive tal plan e che a son stadis ancje l'epicentri dal taramot dal 1976, i studiôs a àn rimarcât la presince di une cuantitât straordenarie di speciis di paveis, tipichis sedi dal Nord che dal Sud de Europe. Par cheste varietât di trats gjeografics, concentrâts intune aree avonde piçule (7.885 kmc, plui o mancul il 2,5% dal teritori talian), il Friûl si identifiche cun braure inte famose espression di Ippolito Nievo di ‘piçul compendi dal univiers’; ancje se, par dî la veretât, il scritôr si riferive vadì plui al so aspiet uman che a chel naturalistic. Dal pont di viste socioeconomic, l'as nord sud al caraterize il Friûl in diviersis manieris. Gjavant l'Alt Adis/Tirôl dal Sud, il Friûl e je la regjon plui setentrionâl di Italie; chê in contat plui stret cul mont gjermanic, midiant dal pas di Mont di Crôs e dal Cjanâl dal Fier. Chest toponim al segne a clâr cuale che e fos une des marcjanziis plui impuartantis che a passavin par li, vie pe plui part de storie. Ma ancjemò prime, di culì e passave la Vie de ambre, la preziose materie dorade racuelte su lis splazis dal mâr Baltic e tant preseade dai romans. Fûr pe storie, i rapuarts tra il Friûl e il Mediterani a son stâts impuartants te ete di Aquilee romane e, tai agns plui resints, cul disvilup dal turisim balneâr che al à fat rivâ su lis splazis di Grau e di Lignan sdrumis di austriacs e di todescs. Pal rest de storie, il Friûl al è stât une regjon dibot tiericule, separade dal mâr di une fasse di palûts e lagunis pôc praticabilis.
Sul as est ovest, ce che al caraterize il Friûl e je la sô condizion di passaç obleât, o miôr di puarte spalancade tra la penisule taliane e la Europe e, plui in là, la Asie. No je soluzion di continuitât - gjavant, al è clâr, i flums - tra la planure furlane, chê venite e chê padane. A soreli jevât, i rilêfs a son bas e i pas facii. Pe plui part de storie, il flus al è stât massime di soreli jevât viers la Italie: di fat, al è tal imens Orient che si verifiche la plui part des dinamichis demografichis e culturâls che daspò a invistissin a bugadis la penisule taliane, tacant de invenzion de agriculture. Ciert, i Grêcs e i Punics a àn colonizât vie mâr lis cuestis europeanis ma lis grandis migrazions di popui a jerin vie tiere. Fûr pal Friûl a son passâts i Paleovenits e, plui indenant, i Cuâts e i Marcomans, i Erui, i Ostrogôts e i Visigôts, i Uns, i Langobarts, i Francs, i Ongjars, i Turcs e vie indenant. Tra chês che a vignirin di soreli jevât - la maiorance - e chês di soreli a mont, in Friûl si contin cuarantesîs invasions; cualchidune e je stade dome une scorsade o une spedizion militâr, altris a son duradis di plui e a àn implicât cualchi forme di insediament. La plui impuartante e je stade cence dubi chê romane. Tal 181 prin di Crist, Rome e decît di fondâ culì, insom dal Adriatic, une colonie cul tripli compit di organizâ il teritori venit anetût di pôc, di vuardeâ la ‘puarte di Italie’ a soreli jevât e di fâ di ponte pe espansion - economiche e culturâl, prin inmò che politiche e militâr - dai teritoris a nord est: il Noric e la Panonie, vâl a dî la Austrie e la Ongjarie dal dì di vuê. Aquilee e devente la capitâl de Decima Regio de Italie Augustee, clamade Venetia et Histria: dal Adis al Cuarnêr. Il non Friûl al nas cui Langobarts, che a intronin a Forum Iulii (la Cividât dal dì di vuê) la capitâl dal lôr prin ducât in tiere italiche e la difese de Italie langobarde cuintri la pression dai Avars e dai Slâfs. Plui indenant, cui imperadôrs francs, sassons, francons e svêfs, cheste regjon e devente invezit la puarte di Italie a servizi dal Imperi roman gjermanic. Cun Vignesie, il Friûl al torne a jessi bastide venite - ven a stâi taliane - cuintri lis potencis centrorientâls; funzion che al mantignarà ancje cul Ream di Italie, e po dopo cu la Republiche. Tai agns plui resints, cul ristabilîsi di bogns rapuarts cui paîs de Europe centrorientâl, il Friûl al à volût cjapâ sù la funzion di puint o di cerniere tra la Italie e chel mont, e vuê, cul slargjâsi de Union europeane, al smire a deventâ un dai lûcs centrâi, un dai cûrs de gnove Europe unide. Di chi, probabilmentri, al varà di passâ il Corridoio Cinque, l'as di colegament tra l'estrem Ovest european (Spagne e Portugal) e l'estrem Est (Ucraine).
Corogjenesi dal Friûl: i confins
In plui che dai as gjeneradôrs, o dal centri di polarizazion, ogni regjon e je caraterizade ancje dai siei confins. I confins a son di solit costruzions artificiâls, imponudis dal om (de politiche) suntune nature che e slungje i siei caratars tal spazi cun continuitât.
Il Friûl al à doi confins naturâi avonde nets: a setentrion il spartiaghis tra il bacin dal Tiliment e chel de Gail; a meridion il mâr. Ma ancje culì lis robis no son cussì semplicis. Tal Friûl atuâl al è cjapât dentri ancje un cjantonut di bacin danubian, di Cjamparòs a Cocau; e ancje a sud e je cualchi complicazion, par vie che i antîcs insediaments des cuestis – Grau e Maran - a àn vivût dispartâts de tiere ferme, pluitost leâts a Vignesie, e a stentin a identificâsi cul Friûl. A nord ovest i confins a corin sul spartiaghis cu la val de Plâf e duncje cul Cjadovri, ma cu la ecezion di Nert e Cjas, che a son restâts al Friûl ancje se il Vaiont si bute te Plâf. Il confin daspò al torne a lâ sù sul altiplan dal Cansei e di chi al va jù ae Livence. Il confin de Livence si è stabilizât in ete basse medievâl, par disparselâ lis possidencis dal patriarcje di Aquilee di chês dai trevisans e dai venezians, e al è stât rispietât ancje cuant che dute la Patrie dal Friûl e fo anetude ae Serenissime (1420). Dome cuatricent agns daspò, tal 1838, al fo violât, cul distacâsi dal mandament di Puart de Provincie di Udin e il so passaç a chê di Vignesie. Ma i problemis plui grues si cjatin te fasse orientâl, parcè che culì a son vignûts in conflit diviers criteris di definizion dai confins: chel gjeografic, chel etnic, chel economic sociâl e chel politic militâr.
Dal pont di viste gjeografic, i rilêfs a son bas e la idrografie e je ingarbuiade par vie dal caratar carsic de zone, che al puarte i flums a cori in buine part sot tiere. Dal pont di viste etnic, za in ete langobarde popolazions slavis si son spandudis su dutis lis alturis dal bacin de Fele, de Tor, dal Nadison, dal Lusinç e dal Vipau, che pûr ‘a plovin’ viers il Friûl. Dal pont di viste economic e sociâl, i abitants di chestis tieris a jerin pal plui in relazion cun chei de planure furlane, e tal pont di sboc dal Lusinç e dal Vipau si è disvilupât, tai ultins mil agns, un impuartant centri di polarizazion urbane, Gurize. Tant che part di un stât feudâl dal dut austriac, il Tirôl orientâl, ma capitâl di une contee che e cjape dentri tieris abitadis pe plui part di slâfs e in part minôr di furlans, Gurize e je simpri stade une citât composite dal pont di viste etnic. Par plui di nûfcent agns (1002-1918) e à fat part dal mont austriac - no cate che il cont di Gurize al fos ancje tra i prins vassai dal patriarcje di Aquilee, e anzit al ves la incarghe di avocat dal patriarcje - ma davuelzint pal plui une politiche avierse. La part furlane de contee, l' ‘agri cormonês gardiscjan’, e costituìs il Friûl orientâl (o austriac, o gurizan, o arciducâl, o imperiâl). La citât stesse, ancje se e à un non dal sigûr sloven (gorica al vûl dî ‘montute’) e se e da acet a un numar impuartant di citadins slovenofons, vie pe storie e je stade calcolade di regule tant che citât furlane (‘Görz in Friaul’, e jere la espression corinte). Dal pont di viste politic militâr, il probleme al devente incindiôs tal Votcent, cu la difusion dai nazionalisims opuescj. Sedi i talians che i slovens a reclamin la citât, i prins in non de culture, i seconts in non dal so jessi cjâf lûc di un teritori par trê cuarts sloven. Cu la vitorie dal 1918, la Italie e anet no dome dute la ex contee di Gurize (vals dal Lusinç e dal Vipau), ma ancje altris tieris slovenis (Postumie) par resons dal dut militârs, ven a stâi par garantî ae Italie un confin favorevul e spazis di manovre di schene a Triest.
Tal 1923, par resons politichis, il fassisim al decît di soprimi la Provincie di Gurize e di cjapâle dentri intune Provincie dal Friûl slargjade in maniere mostruose. Pôcs agns dopo però, tal 1927, si torne a costituî la Provincie di Gurize ma cence Monfalcon, passât a Triest (fintremai al 1947) e Çarvignan, restât a Udin. Par svindic, la Jugoslavie, vincidore te seconde vuere mondiâl, e pretint la sô anession ae Slovenie, comprendude la part furlane; e adiriture e staze la domande di puartâ il confin fin al Tiliment. Si rive duncje al compromès dal 1947: il gnûf confin, imponût dai aleâts, al divît la provincie, lassant ae Italie il cjâf lûc e la part dal teritori etnichementri furlane (cun cualchi piçule ecezion), e consegnant ae Jugoslavie il rest (trê cuarts dal teritori e de popolazion).
Tant che si à motivât, il Friûl al tache a cjapâ forme midiant dai Langobarts che a slargjin al teritori il non di Forum Iulii, che i partignive za a chê che vuê e je Cividât. Il ducât dal Friûl al ve un rûl impuartant tai doi secui dal Ream Langobart di Italie (568-774 d.C.), e un marchês dal Friûl, Berengari, al deventà ancje re di Italie e fintremai - ma in mût precari e par pôc timp - imperadôr. Cence dubi i Langobarts a àn lassât une olme impuartante in cheste tiere, sedi pe organizazion teritoriâl e politiche, sedi a nivel lenghistic e culturâl, e forsi ancje gjenetic. Dut câs, lôr a jerin dome un strât sutîl di dominadôrs; il grues de popolazion al jere formât di ‘romans’, vâl a dî di dissendents dai colons italics (massime dal Sannio) che ur jere stât assegnât di Rome l'agri aquileiês.
Tai ultins decenis al è florît un dibatiment vivarôs sul rûl che, te formazion dal popul furlan, a àn vût lis popolazions che a jerin logadis culì prime che a rivassin i romans. Lis fonts romanis a disin che la decision di fondâ Aquilee e fo cjapade par aviersâ l'infuarciment di insediaments celtics, e scuviertis archeologjichis resintis a confermin che a Aquilee al esisteve un insediament preroman, e si cjatin olmis dai Celts in diviers lûcs de regjon. I lenghiscj a àn metût in lûs cetancj elements celtics te toponomastiche, ma no masse tal lessic; i etnolics a 'ndi àn cjatâts ancje in ciertis cerimoniis e tradizions. Si à ancje sostignût che la distinzion tra i abitants di cheste regjon e chei des tieris convicinis e ledi indaûr adiriture a epochis precedentis, protostorichis. Ma chestis teoriis si fondin su evidencis archeologjichis avonde sparniçadis e di interpretazion incierte; e a son precariis, stant che a son destinadis a cambiâ ancje in maniere drastiche a man a man che a saltin fûr gnûfs reperts. Une altre argomentazion a poie de tesi des lidrîs preromanis de identitât furlane e ven de notizie che, za tor il 350 d.C., il vescul Fortunazian al scriveve lis sôs predicjis in sermo rusticus; si à concludût che il popul al fevelave za, o ancjemò, une lenghe divierse dal latin uficiâl. Ma chest forsi nol baste a dimostrâ la tesi dal sostrât celtic o preistoric, o dut câs preroman, parcè che si sa che dut câs lis lenghis orâls a patissin un procès di mudament continui, e duncje di divaricazion, a pet di chês aulichis e scritis.
Al stât atuâl des cognossincis sientifichis al è duncje dificil provâ che la identitât e la individualitât dal popul furlan a tornin sù a la ete preromane. Al è plui sigûr metilis in rapuart cui fats politics che a àn dât a chest teritori centris e confins: il ducât langobart prime, e il patriarcjât di Aquilee daspò.
La storie dal patriarcjât di Aquilee e je lungje, ingredeade, e par tancj aspiets ancjemò scure. No è facil, massime pai sîs secui de Alte Ete di Mieç (V-XI), distingui i mîts e lis tradizions des veretâts storichis. Il stes vignî fûr dal titul di ‘patriarcje’ - cetant râr te cristianitât ocidentâl – al è avonde misteriôs. Po dopo, e je une vore ingropade ancje la trame tra la dimension religjose e chê secolâr, tra i podês spirituâi e pastorâi e chei aministratîfs, politics e militârs.
Dal pont di viste eclesiastic, la sede vescovîl metropolite di Aquilee romane e slargje la sô jurisdizion suntune aree une vore grande, che e va di Como a Aquincum (Budapest). Dome ae nassite dal gnûf mileni - e precisementri ai 3 di Avrîl dal 1077 - il patriarcje di Aquilee al è investît di podês temporâls, e duncje si pues tacâ a fevelâ dal Friûl tant che entitât storiche e politiche. I siei confins a son balarins e incierts, par vie des spintis centrifughis di une part de nobiltât feudâl interne e pes pressions e pes bramis di bande des potencis che a confinin. Il zûc volubil des rivendicazions e des protestis, des diferencis tra il stât di fat e chel di dirit, dal gredei jenfri lis diviersis competencis, spirituâls e temporâls, al causione une cierte confusion inte fisionomie dal Patriarcjât. Dut câs, no si pues dineâ che par cuasi cuatri secui (XI-XV) cheste regjon e je stade incuadrade intun organisim politic clamât patriarcjât di Aquilee, che i siei confins variabils si slargjavin ben oltri chel che al è il Friûl di vuê; ma ancje che la Patrie dal Friûl, tra la Livence e il Timau, tra lis monts e il mâr, indi jere la sô part plui grande e plui stabile. Chescj a son i secui li che si è formât il Friûl, tant che regjon storiche e gjeografiche; li che i abitants di cheste regjon a àn cuistât pe prime volte la lôr identitât storiche, politiche, culturâl e linguistiche.
Il patriarcjât di Aquilee al jere un principât eclesiastic feudâl, integrât a strent tal ordin imperiâl; no si àn di proietâi chei caratars di sovranitât politiche (viers l'interni e viers l'esterni), di omogjeneitât lenghistiche e culturâl, e di volontât popolâr, che a son propris dal stât nazionâl moderni. Il concet stes di nazion al jere, in chei timps, tant diferent dal nestri. Al è dificil duncje acetâ la tesi che ai timps dal patriarcjât i furlans a sedin deventâts une nazion. Chê che si è formade e je invezit la cussience di apartignî a un teritori definît e a un organisim politic indotât di une sô autonomie. Cheste cussience e restà avonde salde ancje cuant che il patriarcjât, scunît des lotis intestinis tra feudataris e tra Cividât e Udin, tibiât a soreli jevât des smiris dal cont di Gurize e a soreli a mont dai trevisans, al colà in fin tes mans di Vignesie (1420). La Dominante e mantignì in vite il patriarcjât, ancje se dispueât dai podês temporâi e sometût aes grandis fameis venezianis; e rispietà ancje, se pûr depotenziât, il parlament de Patrie dal Friûl, l'organisim rapresentatîf des abaziis, de feudalitât e des comunitâts urbanis. In cheste maniere, i abitants dal Friûl a poderin lâ indenant a tignîsi, e jessi calcolâts, tant che diviers di chei altris sotans venits. Il non stes di ‘Patrie dal Friûl’ (dispès scurtât dome in ‘Patrie’), probabilmentri in origjin riferît al patriarcjât, al deventà veicul di infuarciment di chest sens di identitât politiche teritoriâl. Cheste cussience e passà fûr i cuasi cuatri secui di dominazion veneziane, par rivâ cuasi intate fintremai ai nestris dîs. Vie pai secui, no son stadis tiradis fûr in mût sostanziâl cuistions lenghistichis ni raziâls, o etnichis (cemût che si dîs in dì di vuê in maniere plui temerose). Si deve par scontât che i furlans a fossin essenzialmentri di dissendence latine, de famee dai popui talians, e ben disseparâts dai vicins todescs e slâfs. La culture umanistiche dal timp no ricognosseve altris titui di nobiltât di un popul che chei che si riferivin ae civiltât romane antighe. Ma chest nol voleve dî dineâ ancje someancis e influencis, leadis ae vicinance gjeografiche. Di fat, te etnogjenesi dal Friûl a àn zuiât un rûl ancje i contats, i scambis, lis migrazions e il messedâsi cul mont gjermanic a nord, e cun chel slâf a est. Dal prin a son vignudis lis élites vueriris, che a àn formât par dute la Ete di Mieç il gnerf de classe dominante feudâl; ma ancje funzionaris, artesans e artiscj. Dal secont, a son vignûts massime contadins e pastôrs, che des alturis a son simpri vignûts jù viers la plane, e che si assimilavin subite tes comunitâts furlanis. E tal secul XI al è stât ancje un periodi di imigrazion massive e organizade di slovens carinzians, a ricolonizâ la fasse centrâl de planure furlane, fiscade des scorsadis ongjarichis dal secul precedent. Dut câs, ancje chescj si son assimilâts daurman ae lenghe e ae culture de regjon che ur dave acet, lassant olmis vistosis dome inte toponomastiche e inte fisionomie de int.
La dotrine nazionalistiche e à metût a fonde dal sens di identitât nazionâl la comunance de lenghe, e al jere inevitabil che ancje in Friûl cualchidun al vedi viodût te lenghe furlane l'element essenziâl de identitât di chest popul. Ma lis robis no son cussì facilis; ni in gjenerâl, ni tal nestri câs particolâr. In Friûl, come in tancj altris câs, almancul de ete protocristiane a son esistudis diferencis tra lis lenghis uficiâls e chês scritis, tra chês feveladis de élite dominante e chê fevelade dal popul analfabete. La lenghe scrite uficiâl e restà par plui di mil agns il latin (eclesiastic e notarîl) ma par sîs secui i dominadôrs a fevelarin lenghis di çocje gjermaniche: tal prin periodi i Langobarts, po dopo par pôc timp i Francs, e ae fin, dal secul X al XIII, lis fameis todescjis mandadis dal imperadôr e clamadis dai patriarcjis a presidiâ cheste puarte taliane dal imperi.
Daûr di cualchi autôr (Francescato), chest caratar cussì fuartementri gjermanic dal stât patriarcjin, in chei secui, al à puartât a un isolament culturâl dal Friûl dal rest de Italie setentrionâl, aviersant la difusion di chês inovazions lenghistichis e sociolenghistichis che invezit a jerin daûr a interessâ la plane padane venite, e che a varessin puartât lis lenghis di chês regjons a diferenziâsi simpri plui de madrîs latine. In particolâr, tal stât aquileiês, dulà che la cort e la nobiltât a fevelavin par todesc, la lenghe dal popul e je restade plui dongje dal latin antîc. Il caratar ‘conservadôr’ des lenghis feveladis tai lûcs isolâts al è un fenomen cetant cognossût dai lenghiscj e al sarès la spiegazion plui semplice des someancis tra lis fevelis ‘ladinis’ des Alps (invezit di chês fondadis su la ipotesi di un comun sostrât ‘retic’). In ogni câs, des fonts al risulte clâr che il furlan al esist, in formis tant dongje di chês presintis, di cuasi mil agns.
Come pardut in Italie, il ‘volgâr’ furlan al è restât a dilunc une lenghe cuasi dome orâl; cuant che si veve di meti alc par scrit si doprave il latin o, tacant dal secul XIV, variis messedancis di toscan e di venit. Dut câs, ancje il furlan al jere doprât pe redazion di documents di gjenar pratic, tant che ats contabii e notarîi. Al è de fin dal secul XIV il prin document leterari (une balade) in lenghe furlane, che e samee clarementri influençade de leterature in volgâr che di plui di un secul e florive te Italie setentrionâl, tant che prime in Provence. Un dai caratars ben cognossûts des lenghis orâls e je la lôr variance gjeografiche: ogni comunitât e tint a disvilupâ un so mût particolâr di esprimisi, par vie dal isolament relatîf di chês altris comunitâts. Ancje il furlan si è diferenziât in desenis di ‘dialets locâi’; ma la situazion e je mancul grivie che in tantis altris regjons. Dutis lis varietâts di furlan a àn un grât alt di comprensibilitât tra di lôr, e une di chestis – vâl a dî chê ‘centrâl’, de aree tra Cividât, Vençon, Sant Denêl, Codroip, Palme, Cormons, cun al centri Udin -, e je avonde omogjenie e cetant prevalente su chês altris. Su la fonde di cheste varietât si è formât, tacant dal prin Votcent, un furlan ‘leterari’ comun. Come che al è sucedût in altris regjons talianis e europeanis, tal Votcent e tal Nûfcent si pues assisti a une floridure di leterature ‘locâl’, cun pontis cualitativis ancje altis. Fintremai a timps une vore resints, il furlan al jere la marilenghe di almancul i trê cuarts de popolazion dal Friûl. Tes areis rurâls la percentuâl e podeve lâ sù ancje al 100%; in chês plui urbanis, tacant di Udin, la borghesie e fevelave dispès cualchi forme di venit o il talian, tignûts tant che plui prestigjôs e utii. La situazion e à tacât a cambiâ svelte cul slargjâsi dal oblic scolastic, cul incressi dal nivel di istruzion e, massime, cu la difusion dai mieçs di comunicazion di masse e de industrie culturâl. Si pues calcolâ che tra il 1978 e il 1999 il furlan si sedi pierdût cuntune ande dal 1% al an. A difese de lenghe furlane e je nassude za tal 1919 la Societât Filologjiche Furlane, e in timps plui resints i si son zontadis (ancje in competizion vivarose) tantis altris associazions e moviments. Tai agns Setante, chestis a àn cjapât ancje caratar politic, e si son batudis pe tutele legjislative dal furlan, ma dome tor la fin dai agns Novante si à podût otignî une leç regjonâl (n. 15 dal 1996) e po dopo une leç statâl (n. 482 dal 1999) cun chestis finalitâts. Al è ancjemò adore par stimâ la lôr eficacitât. Ae fonde di chestis azions a son cetantis motivazions. Une e je che ogni lenghe e je un valôr in se, tant che testemoneance di une esperience storiche e culturâl uniche e iripetibile. La seconde e je che ogni lenghe e je la fonde de identitât di un popul e che, tal nestri câs, il popul furlan al vûl lâ indenant a vivi cuntune sô muse. La tierce e je che i furlans a son une comunitât lenghistiche minôr che, dutune cun chês altris (slovenis e todescjis), e justifiche la ‘specialitât’ de autonomie politiche e aministrative dade a cheste regjon.
La lenghe e je dal sigûr une des fondis de identitât furlane ma si à di ancje ribati che par secui il sens di apartignince al Friûl al à vût un caratar plui politic e teritoriâl che lenghistic. La identitât coletive e je un fenomen complès, multidimensionâl. Dongje de lenghe, dal teritori, de organizazion politiche, a zuin ancje fatôrs plui culturâi in sens larc: costums, rituâi, tradizions, sens de storie e dal destin comun, cussience e volontât. Cuâi sono i elements de identitât culturâl furlane? Al è ancjemò vîf, e prevalent in cierts ambients, un ‘idealtip’ di furlan elaborât vie pal Votcent, e che al à vût te ‘ideologjie’ de Societât Filologjiche Furlane la sô codificazion: il gjenar (o stereotip) dal furlan «salt, onest, lavoradôr», essenzialmentri impastanât su la figure archetipe dal felix agricola, dal ‘bon contadin’, cun in plui une enfasi sul rûl di chestis tieris di bastion de civiltât romane cuintri il mont todesc e slâf che al sburte sui confins. De largje produzion leterarie, ideologjiche e sagjistiche sul caratar dai furlans, floride in chest ultin secul, par man sedi dai furlans stes che di osservatôrs esternis, al pâr di podê dedusi un model a cinc dimensions. Il popul furlan si caraterizarès duncje par jessi:
- un popul contadin, e duncje tacât ae tiere, dongje ae nature; organizât in struturis familiârs saldis e in piçulis comunitâts di paîs; lavoradôr, ma ancje indotât di capacitâts imprenditoriâls; tradizionalist e di peraule;
- un popul cristian, e duncje crodint, logât inte grande tradizion catoliche, indotât des virtûts de semplicitât, de umiltât, dal rigôr, de capacitât di sopuartâ cun pazience e fermece lis provis de vite;
- un popul nordic, e duncje fuart, grivi, lent, cidin, costumât, cun sens de organizazion e de coletivitât, ma cuntun sotfont di lancûr esistenziâl che al cjate confuart, in plui che te laboriositât, ancje tal vin, e espression tal cjant corâl;
- un popul di frontiere: logât intune posizion vierte ai pericui, temperât di une storie lungjone di invasions, di sacs e di bataiis; ma ancje cu la pussibilitât di vierzisi e di metisi in relazion in mût positîf cui vicins di altris culturis, di messedâsi cun lôr, di dâur acet e di jessi acetât;
- un popul migrant: il disecuilibri tra popolazion e risorsis al oblee di simpri une cuote di personis a slontanâsi de patrie, par cirî di lavorâ e di sorevivi in altris paîs. Tal dolôr de partence si rinfuarce l'amôr, e tai discomuts de lontanance si insalde une imagjin idealizade dal propri paîs. Intes comunitâts li che si rive, si tornin a creâ i fogolârs e si mantegnin la lenghe e lis tradizions.
Dut câs, si à di rimarcâ che chest model al spiele massime une realtât storiche e sociâl avonde circoscrite: chê dal Friûl sù par jù tra il 1870 e il 1970. Pôc e nuie o podìn dî de realtât plui antighe, medievâl, parcè che la documentazion storiche archeologjiche su la vite dal popul minût e je une vore scjarse, cuasi inesistente. Lis massis contadinis a son ‘cence storie’. La imagjin dai furlans che nus da la documentazion storiche de Ete Moderne (sec. XV-XIX) e je invezit avonde diferente di chê dal tart Votcent: il popul furlan (ven a stâi, pe plui part, i contadins) al è descrit dispès tant che rissôs, violent, sflacjon, indissiplinât. E je dal sigûr la imagjin che a 'ndi àn i parons e i tutôrs dal ordin, par enfatizâ chescj aspiets negatîfs (il stereotip dal villain, ven a stâi dal ‘trist’), plui che chei di segn contrari. Ma a son ancje tantis provis evidentis di chest aspiet dal caratar furlan di cualchi secul indaûr: storiis di barufis, banditisim, delits, riviei e solevazions. Par dutis, e baste vê indiment la «crudel zobia grassa» dal 1511, la plui violente, sprolungjade e slargjade rivolte contadine de Italie rinassimentâl. Al è clâr che il model identitari, che o podìn definî tradizionâl, al spiele aromai ben pôc ancje il Friûl dai ultins decenis: un Friûl une vore disvilupât, siôr, secolarizât e mediatizât. Un Friûl dulà che i contadins no son plui, rimplaçâts di un 5% di imprenditôrs agricui modernis; dulà che lis campagnis a son puntinadis di insediaments industriâi; dulà che la maiorance dai atîfs e je impleade tal terziari, plui o mancul avanzât; e dulà che la emigrazion e je dome un lontan ricuart, sostituide de imigrazion di int di ogni colôr, che e ven di une setantine di paîs di dut il mont.


c: text/html

text:
Vert
Il vert al è un dai colôrs dal spetri percepibil dal voli uman. La lûs verde e à une lungjece di onde comprindude jenfri 490 e 670 nanometris).
Al è un dai trê colôrs primaris aditîfs, il so colôr complementâr al è il magjente.
Ordenadôr[cambie | modifiche il codiç]
La combinazion RGB pal vert e je 0, 255, 0.
Simbolisim[cambie | modifiche il codiç]
- Il vert al è il colôr doprât con riferiment ae nature:
- Vê il poleâr vert al significhe savê coltivâ ben lis plantis;
- In politiche, i verts a son i partîts che si proponin di difindi la nature;
- La espression "agns verts", fasint riferiment al colôr de nature in Vierte, sugjerìs une idee di zovinece.
- Te storie de Irlande, il vert al rapresente la culture catoliche e celtiche.
- Il vert al è il colôr dai bêçs, con riferiment ai dolars statunitensis.
- Invessit, "jessi al vert" al significhe jessi cence bêçs.

robotstxt: allowed

filter: keep


text:
Densitât
In fisiche il tiermin densitât (p) al è un valôr che si da a la cuantitât di masse contignude intun volum che e po vignî doprade in maniere assolude o relative. La densitât di un cuarp che e à une concentrazion plui o mancul penze rispiet al volum di riferiment, a ce che si spietisi o che si à di bisugne. La masse voluminose di un cuarp (marcade cul simbul p o ancje δ) al è pâr a la sô masse dividût il volum che al jemple.
Se m e je la masse e V il volum si à duncje:
Tal Sisteme Internazionâl la densitât si misure in kg/m³; tal sisteme CGS in g/cm³ o compagn in g/ml. La densitât voluminose e je il contrari dal pês specific.
Tai fluits i cuarps cun densitât minôr, se metûts sot a un cjamp gravitazionâl, a stan su su chei di densitât plui grande. Pai licuits, che a cjapin la forme di dulà che a son contignûts, la misure de densitât si le cjape cul picnometri, un bussul cul volum cognossût. Il rapuart jenfri masse dal licuit cjapât cul so volum al è la densitât. Ancje pai gas la misure de densitât si le fâs cun imprescj che vegnin jemplâts cul gas che nus covente a misurâ a la pression a 1 atmosfere. Tal câs dai solits, la densitât e ven daûr de temperadure par vie che il volum di un solit al cambie daûr il cambiâ de temperadure.
Il tiermin densitât si po doprâlu ancje tai câs di altris grandecis che a àn une distribuzion tal spazi. Par esempli il rapuart tra il numar di eletrons in un volum che si à e il volum stes si clame densitât di eletrons; il rapuart tra la cariche totâl che si à intun volum e il volum stes si clame par solit densitât di cjarie; la energjie de lûs par unitât di volum si clame densitât di energjie luminose.
Si che duncje a si po dî che la densitât di une grandece si pant midiant il rapuart jenfri la cuantitât de grandece contignude in un volum cognossût e il valôr di chest ultin.
Tal câs dulà une grandece (ad esempli la cjarie eletriche) si slargje su un plan, si po cjacarâ di densitât superficiâl di chê grandece (ad esempli densitât superficiâl di cjarie) cuant che si cjale il rapuart jenfri la grandece e la aree dal plan là che je slargjade. Tal câs di une curint eletriche traviers un condutôr di sezion S si clame densitât di curint il rapuart tra la corint e la sezion S traviersade.


text:
17.10.14
Speciâl GNOGNOSAURS su mensîl La Patrie dal Friûl
-La Patrie dal Friûl e presente il gnûf libri dai Gnognosaurs… ator pal Friûl cul Messaggero Veneto
-Fruts cressûts a pan e… Gnognos!-L’autôr: grandis colaborazions, cence mai dismenteâ il furlan
-OCJO! PRENOTE il gnûf libri dai Gnognosaurs
-E tu, âstu za la tô copie dal ultin libri dai Gnognosaurs?
Pubblicât da I Gnognosaurs a lis 10:47
25.9.14
Doman in edicule!
Pubblicât da I Gnognosaurs a lis 15:46
24.9.14
19.9.14
Il gnûf libri Gnognosaurs in alegât cul Messaggero Veneto, fra une setemane!!
Mandi a ducj i gnognofan!
Us scrivìn chest post par dâus in ateprime la notizie che vinars ai 26 di Setembar, Zornade Europeane des Lenghis, o podarês cjatâ in edicule, in zonte cul Messaggero Veneto, il gnûf libri dai Gnognosaurs:
«The Best(iis)»
Cheste la notizie in struc, chel ch’o cjatais sot al è par contaus alcaltri dal progjet: o vin gust di condividi alc di chel che al à dentri, duncje robe par gnognoapasionâts.
PRESIT E DIFUSION Il presit al sarà di 6,80 euro plui chel dal gjornâl e il libri al sarà dât fûr par dut il teritori des tre provincis furlanis (Gorizia, Pordenone, Udine). Lis copiis non sono tantis e us conseìn di prenotâ subit il libri li dal vuestri edicolant: propit par chest vin decidût di anticipaus la notizie, prime che vegni fûr sul Messaggero Veneto.
CONTIGNÛTS Il volump al met dongje tre des storiis plui bielis (o miôr: chês che stavin ben insiemit: DUTIS lis gnognostoriis a son bielis), une par libri jessût fin cumò. La prime, dal prin cumò esaurît, e je «Lis Origjins» che e sta vignint fûr a pontadis sul Messaggero Veneto che si sieraràn in setemane; sul libri a son tantis strichis in plui, che sul cuotidian no si rivave a metilis dutis. La seconde e je «A Vore», dal tierç libri «Gnognowood», e la tierce si intitule «Lis Vacancis», robe dal segont gnognovolump.
Ancje par chei che a vessin un o plui libris di chei passâts al è un libri di vêlu: dutis lis storiis a son stadis tornadis a colorâ di plante fûr, corezudis li che coventave e mioradis un trop di strichis.
LA PREFAZION Un dai orgois di chest libri e je la prefazion di Manuele Fior. Nassût intal 1975 a Cesene, ma di gjenitôrs furlans (anzit cjargnei) al è illustradôr e fumettist. Pluri premiât, intal 2011 al à vinçût il premi"Fauve d'Or" al festival di Angoulême in Francie, tant a dî l'Oscar dai fumuts. Nus à fat l'onôr di introdusi il volump cuntune descrizion dai nestris gnognoerois plene di snait.
CEMÛT LEI Al inizia dal libri a son tre pagjinis ilustradis che a spieghin cemût lei la grafie furlane, un imprest util par cui che al si svissine pes primis voltis ae lenghe scrite o par chei che a an gust di savênt di plui.
EDITÔR E COLLABORAZIONS L’editôr al è il mesîl La Patriedal Friûl, il sfuei storic fûr par fûr in lenghe furlane dai 1946. L'editing (corezions, lessic, omogjeneitât) nol è mai stât curât cussì ben in gracie de precise e apassionade colaborazion de dotoresse Linda Picco che è à viodût de revision. Un grazie ancje al grafic Alex Olivetto pe grande professionalitât e dedizion ae cause. La stampe le à curade la Lito Immagine di Rodean dal Alt, che aromai plui che un fornidôr si è concuistade il non di «la gnognotipografie»: chest al è il cuart libri ch'o fasìn insiemit, aromai a son dai amîs, e no son gnognos par nuie! Un grazie ancje al Messaggero Veneto e al diretôr Omar Monestier chei à crodût a fuart intal progjet. Il volump al è stât metût su in gracie dal contribût de ARLeF (Agjenzie Regjonâl pe Lenghe Furlane) che lu à sostignût cuntun finanziament.
Pubblicât da I Gnognosaurs a lis 15:25
27.6.14
I Gnognosaurs sul Messaggero Veneto
Mandi gnognos!
Al è di un pôc che no si fasìn sintî, ma us scrivìn par contâus une biele gnove.
Cun doman Sabide ai 28 di Jugn si podarà cjatâ une striche dai Gnognosaurs sul cuotidian Messaggero Veneto di Udin! Buine gnognoleture!
Mandi gnognos!
E' da un po' che non ci facciamo sentire, ma lo facciamo per comunicarvi una bella notizia.
A partire da domani sabato 28 giugno si potrà trovare una striscia dei Gnognosaurs sul quotidiano Messaggero Veneto di Udine! Buona gnognolettura!
Pubblicât da I Gnognosaurs a lis 17:52
14.2.14
DULA' E CEMÛT CJATÂ I GNOGNOLIBRIS
"I GNOGNOSAURS!" Il prin libri dai Gnognos: 84 pagine a colori, Edizioni Ominorosso
Pubblicât da I Gnognosaurs a lis 15:31
4.1.14
Gnognosauguris!
Pubblicât da I Gnognosaurs a lis 14:22
17.4.13
Ce robis!
Pubblicât da I Gnognosaurs a lis 14:52
2.4.13
Fieste de Patrie cui Gnognosaurs
Mercoledì 3 aprile presso la libreria La Pecora Nera di via Gemona 46 a Udine
alle ore 17.30
presentazione intitolata
presentazione intitolata
Fieste de Patrie cui Gnognosaurs
In occasione della Festa della Patria del Friuli del 3 aprile,
l'autore Andrea "Dree" Venier introdurrà i suoi Gnognosaurs, i simpatici dinosauri tonti che parlano in friulano, disegnandoli dal vivo.
Adesivi in omaggio agli intervenuti e al termine della presentazione-performance l'autore farà dediche disegnate sui "gnognolibri".
l'autore Andrea "Dree" Venier introdurrà i suoi Gnognosaurs, i simpatici dinosauri tonti che parlano in friulano, disegnandoli dal vivo.
Adesivi in omaggio agli intervenuti e al termine della presentazione-performance l'autore farà dediche disegnate sui "gnognolibri".
Pubblicât da I Gnognosaurs a lis 07:58
30.3.13
Gnognoauguris!
Pubblicât da I Gnognosaurs a lis 15:03
Iscriviti a: Post (Atom)


text:
Frico
Il frico (cul non origjinâl in marilenghe, doprât fin ae fin dal votcent, che al è fricò) al è un plat tipic furlan fat cul formadi. Par solit si metin dentri diviers gjenars di formadi, insieme a civole e cartufulis (patatis).
Il frico al è, cence dubis e pardabon, il vêr plat furlan. Si po cjatâlu nome di formadi (ma di plui cualitâts), cu lis patatis, cu la cevole, fintremai cui miluçs. Al è un plat tipic des monts furlanis e e je une version par ogni valade. La recipe pe polente e je chê (plui o mancul mole), ma chê dal frico e à miârs di variazions locâls. Ûs propon la classiche recipe, une di chês che si tramandin di une gjenerazion a di une altre. Intal mê câs mi rive de mame di une mê cjarissime amie che e ven de val Cjanâl.
Par fâ un bon frico si doprin diviers gjenars di formadi e strissulis di formadi fresc (miôr se di Montasi). Si scomence cuntune base di civole e un fîl di vueli; cuant che le civole e tache a rosolâ, si butin dentri 3-4 cartufulis fatis a tocuts e si fasin cuei par un pôc, fin che no son molis. Dopo si zonte il formadi a tocuts piçui cuntun pôc di sâl e si messede fin che il formadi no si cuei e nol devente brustulît, scuasit come une fertaie. Dispès il frico si mangje cuntune fete di polente. Si pues ancje fa cussì: cence civole, si dopre nome formadi latarie e cartufulis. E cence vueli, parcè che il formadi di bessôl al bute fûr un grum di ont.
Il Frico di Martin[cambie | modifiche il codiç]
Casi in patelecte dal mestri Martin da Como, cogo dal Patriarcje di Aquilee, dal Libri 'de arte coquinaria' (1450)
Cjol dal casi gras, o che nol sedi masse vecjo, ni masse salât e tu taiarâs in fetulutis o bocons cuadris, o cemût che ti plâs, et che tu vedis dalis padielutis fatis par chel mistîr. e sul font, tu metarâs un toc di spongje, o pûr di saìn fresc, metintlu a scjaldâ su lis boris e dentri tu metarâs i tocuts di formadi che o ven dit, e come che ti plâs, che al sedi fat tenar, tu i darâs une voltade, metintgj parsore dal zucar e canele, e mandilu subite in taule, che si vûl mangjâlu daûr dal past, cjalt, cjalt.
Recipe[cambie | modifiche il codiç]
Par i solits dôi plens di fan i vuelin:
400g di patatis farinosîs 200g di formadi di chel di latarie o Montâs (miscliçât, un pôc fresc e un pôc plui vecjo): al so puest si po doprâ un altri formadi di malghe di preference di chei a paste cuete. La robe di tignî di cont e je che il formadi nol fasedi il fîl cuant che al si disfe (la mozarele, il emmenthaler o pareli no van ben, ma ad esempli o podês meti un pôc di formadi vecjo o parmigjan) un fîl di vueli di ulive extravergine.
Peladis lis patatis si lis taie a fetutis finis (plui finis a son e mancul timp staran a cuei). Si fasin rustî te fersorie intun fîl di vueli, cence cjariâ parcè che il formadi al è za gras di so. Dôs peraulis su la fersorie: larès benon la vecje padiele di fiâr, ma une buine che e no tache larà ben compagn, ancjemò miôr se fos tignude e doprade nome par chel, di fat al sarès miôr no lavâle ma netâle passantle cun cjarte che supe.
Cuant che lis patatis a son ben rustidis, si scomence a zontâ aghe taponantlis cuasi dal dut, si va indenant a cuei, messedant di tant in tant e zontant aghe se al covente. Lis patatis a àn di disfâsi fruçantsi (i volarà une orute).
Infratant si prepare il formadi taiantlu a dadui e cuant che lis patatis a son cuetis lu si zonte a la preparazion. Si messede cuntune sedon di len fintant che nol si disfe e duncje si lasse cjapâ, spacant la fersorie par no lassâlu tacâ sul font.
Daspò un cuart di ore, de bande sot al sarà ben rustît crustulint: si à cumò di voltâlu sot sore (tant che la fertaie), judantsi cuntun plat, miôr se prin al è stât scjaldât parcè che no tachi. Si va indenant a cuei di chê altre bande par altris dîs minûts simpri spacotant la fersorie.


text:
Vasco Núñez de Balboa
Vasco Núñez de Balboa (Jerez de los Caballeros (Spagne), 1475 - Acla (Paname), 1519) al fo un esploradôr e conquistador spagnûl.
Cognossût par jessi stât il prin european a viodi l'Ocean Pacific e il prin european a fondâ une citât in tiere americane.
Ai 25 di setembar dal 1513 al rive di front al Ocean Pacific fin a chel moment scognossût. Lu clame cul non di "Mâr dal sud".
Al capìs cussì che Cristoful Colomp no podeve jessi rivât a tocjâ lis cuestis de Asie parcè che tal mieç al jere un gnûf continent. Nol saveve di jessi denant dal mâr plui grant de Tiere.


text:
Bologne
Bologne (Bulåggna par bolognês) al è un comun di 374.425 abitants, cjâflûc de omonime provincie (BO) e de regjon Emilie-Romagne.
E fo la sede di une des primis universitâts (za dal XI secul), e je ancjemò vuê la mete di un grum di students, che a crein une ricjece culturâl e di ideis gnovis e alternativis, fra lis plui amiradis vie pal mont. Bologne e je cognossude ancje pai siei tors e i puartins (che a rivin a 38 km dome tal centri storic, câs unic tal mont), comprindût il plui lunc dal mont, il Portico di San Luca, che cun 3.500 m e 666 arcs al lee il centri storic dentri lis muris cun la basiliche di San Luche, logade parsore di un cuel e ancjemò vuê obietîf di une vore di pelegrinaçs.
Il patron de citât al è San Petroni, che al cole ai 4 di Otubar.


text:
Marquart di Randelle
Marquart di Randelle (o ancje Marquando di Randeck) (1296 - Triest, 3 di Zenâr 1381) al è un dai plui cognossûts tra i patriarcjis di Aquilee.
Biografie[cambie | modifiche il codiç]
Origjinari de regjon todescje de Svevie, nassût in tal 1296, al jere fi dal cavalîr Enrico di Randeck.
Al ven educât di so barbe Conrad, canonic de citât di Augsburg (Augusta), in Gjermanie, che al timp, si clamave Auguste. Al ven nomenât cjapitani gjenerâl par man dal Imperadôr il 24 di Març dal 1365, par deventâ, simpri par man dal Imperadôr, Locutenentem et capitanium generalem. Al devente vescul de citât di Augusta intal 1348.
Intal 1365, il puest di Patriarcje di Aquilee al jere ancjemò ocupât. Marquart al ven nomenât patriarcje dal pape Urban V, ai 23 di Avost. Il 6 di Lui dal 1366, Marquart al jentre inte citât di Cividât pe puarte S. Pieri, festegjât par dute la citât. Chest aveniment al è ancjemò ricuardât a Cividât, il 6 di Zenâr di ogni àn, inte Messe dal Spadon. Intal Domo, il Dean dal Cjapitul al consegne al Patriarcje, come segn dal podê temporâl, une spade. Il Patriarcje, daspò vêle tignude in man e benedet il popul, le met a puest. Par cheste ocasion al ven clamât il Parlament de Patrie dal Friûl.
Marquart al jere un om di grande culture. Al so non a son leadis ancje lis Costitutiones Patriae Forijulii, il cuarp da lis leçs, buridis fûr tal 1368, che an formât il fondament dal Dirit Furlan, che al reste valevul fintremai che no cole la Republiche di Vignesie
Al mûr ai 3 di Zenâr dal 1381, a Triest.


text:
Val d'Aoste
La Val d'Aoste e je une regjon autonome a statût speciâl de Italie dal Nord, la plui piçule regjon de Italie. E confine a Nord cu la Svuizare, a soreli jevât e a Sud cul Piemont e a soreli bonât cu la France. Il cjâf lûc al è Aoste.
Tabele dai contignûts
Teritori[cambie | modifiche il codiç]
Il teritori de regjon al è adimplen montagnôs: la mont plui alte e je la Mont Blanc, logade al confin cu la France, che cui sôs 4.810 metris e je la piche plui alte de Europe.
Dilunc dal cors de Dora Baltea a si cjatin scuasit ducj i centris abitâts de regjon.
Storie[cambie | modifiche il codiç]
Economie[cambie | modifiche il codiç]
Il disvilup de economie al è une vore blocât da la conformazion dal teritori: par chest lis produzions plui impuartantis a son chês agriculis (miluçs, piruçs, patatis, etc.); l'arlevament di bovins al permet la produzion di lat e putrops gjenars di formadi.
Il turisim al è une des fonts di ricjece plui fuarts: tiermits di turisim invernâl e estîf a son Courmayeur, Breuil-Cervinie, Gressoney e Cogne.
Traspuarts[cambie | modifiche il codiç]
La rêt stradâl de regjon no je tant svilupade par vie dal teritori montagnôs, purpûr la autostrade A5 e coleghe la citât di Aoste con Ivrea, Torin e il rest de Italie; i colegaments cu la France e la Svuizare a son garantîts par mieç dal trafôr dal Mont Blanc e dal trafôr dal Gran Sant Bernart.
Lis feroviis a son a nivel periferic, e a permetin i colegaments dal cjâf lûc di regjon dome cu la rêt taliane (Ferovie Aoste-Chivasso). E esist ancje une linie che coleghe Aoste cun Pré-Saint-Didier, la valade che e torne sù par la valade de Dora Riparia.
Politiche[cambie | modifiche il codiç]
La regjon de Val d'Aoste e je une regjon autonome dal 1945 e a statût speciâl dal 1948. Inte regjon no esist une sudivision in provinciis: in chest mût lis competencis che in altris regjons a son des provinciis a vegnin funzionadis da la zonte regjonâl.
Zonte regjonâl[cambie | modifiche il codiç]
- Augusto Rollandin - president
- Giuseppe Isabellon - assessôr ae agricolture e risorsis naturâls
- Ennio Pastoret - assessôr aes ativitâts produtivis e risorsis dal lavôr
- Claudio Lavoyer - assessôr al belanci, financis e programazion
- Laurent Viérin - assessôr ae istruzion e culture
- Albert Lanièce - assessôr ae sanitât e politichis sociâls
- Marco Viérin - assessôr al teritori, ambient e operis publichis
- Aurelio Marguerettaz - assessôr al turisim, sport, comerci e traspuarts
Viôt ancje[cambie | modifiche il codiç]
Leams[cambie | modifiche il codiç]
- (talian) (francês) Sît ufiziâl de regjon


text:
Tratât di Cjampfuarmit
Il Tratât di Cjampfuarmit al fo sotscrivût ai 17 di Otubar dal 1797 di Napoleon Bonaparte e il cont Luis de Cobentzel, ch'al rapresentave l'Imperi Asburgjic. Il tratât al fo firmât a Vile Manin di Codroip, ma al è clamât di Cjampfuarmit, parcè che chest al jere il paîs che si cjatave tra Vile Manin, là che al jere Napoleon, e Udin, sede dal comant austriac. Cun chest tratât, la Republiche di Vignesie e vignive cedude al Imperi Asburgjic, metint la peraule fin a chê che al jere stât une grande republiche par un grum di secui, cun interès in dut il mâr Mediterani. Di fat, ancje il Friûl al passà sot da l'Austrie, là che al restarà fin al 1866, cuant che daspò da la tierce vuere di indipendence dut il Venit al tornà ae Italie. Par il Friûl Orientâl però al bisugnarà spietâ fin al 1919, cun la fin de prime vuere mondiâl.


text:
Émile Durkheim
David Émile Durkheim (Épinal, 15 Avrîl 1858 – Parîs, ai 15 di Novembar dal 1917) al è stât un sociolic e antropolic francês.
La sô opare e je stade cruciâl inte formazion de sociologjie e de antropologjie. Durkheim si riclame ae opare di Auguste Comte (a ben che al calcoli ciertis ideis comtianis masse inciertis e speculativis), e al pues calcolâsi, cun Karl Marx, Vilfredo Pareto, Max Weber e Herbert Spencer, un dai fondadôrs de sociologjie moderne. Al è ancje il fondadôr de prime riviste dedicade aes siencis sociâls, il Année Sociologique.
Vite[cambie | modifiche il codiç]
Al nas intune famee modeste ma culte di ebreus praticants e, ancje par vie di responsabilitâts derivadis de muart dal pari, rabin, sucedude cuant che lui nol veve nancje vincj agns, al disvilupe un caratar impegnât e sevêr e la convinzion che pal progrès inteletuâl i sfuarçs e lis soferencis a judin plui che no lis situazions plasevulis. La esperience di vite di Durkheim e je condizionade a fuart de disfate de France cuintri la Prussie e di chei altris stâts todescs (vuere dal 1870-71), di fat daûr di cheste la Alsazie, tiere di origjin dai Durkheim, e je passade ae Gjermanie. Daûr di chescj fats il pari di Emile, par no deventâ sudit gjermanic, si à trasferît a Parîs. Al è stât chi che il futûr sociolic al à scomençât i siei studis.
I siei sucès scolastics i consintin di lâ te École Normale Supérieure, dulà che al studie filosofie. In chest periodi al cognòs Jean Jaurès, futûr leader dal Partît Socialist Francês, tant che lui mot di principis etics indreçats ai problemis de societât. Intal 1882 al oten il Agrégation di philosophie e fin al 1887 al insegne in scuelis secondariis di Sens, Saint Quenti e Troyes. Po dopo al oten un insegnament te Universitât di Bordeaux dulà che al devente professôr di filosofie sociâl e al reste li fin al 1902. Po dopo al passe ae Sorbonne, dulà che al devente ordenari intal 1906 e dulà che si cjape sù cun grant impegn iniziativis dreçadis al miorament dai insegnaments.
Il sclopâ de prime vuere mondiâl, la muart dal so unic fi sul front balcanic e lis acusis dai nazionaliscj, che i butin in muse di jessi di estrazion todescje e di insegnâ une dissipline foreste, a butin il sociolic intun stât emotîf grâf, preludi di un ictus che al cause la sô muart intal 1917.
Studis[cambie | modifiche il codiç]
Secont Durkheim, par deventâ sientifiche la sociologjie e à di studiâ i fats sociâi, vâl a dî chei aspiets de vite cuotidiane e sociâl, che a influencin lis azions dai individuis propit cui stes metodis che si studiin i fenomens sientifics. Durkheim di fat al è convint che la realtât sociâl e puedi jessi interpretade in maniere adeguade dome se si è bogns di lâ fûr de speculazion teoriche par imerzisi inte investigazion empiriche. Durkheim al à studiât ben insot la religjon. Il sociolic, cun di plui, al à di diliberâsi dai siei preconcets e studiâ i fats sociâi tant che un osservadôr esterni. Durkheim al è convinçût che la sociologjie e vedi une funzion concrete di diagnosi e cure dai mâi de societât, proponint risoluzions pe "vuarison" te stesse maniere che al sucêt de bande de medisine pe cure des malatiis; l’organicisim di Durkheim, trat fondamentâl dal so pinsîr, al incanalarà dopo i studis dal semiolic inglese Herbert Spencer, che di fat cun Durkheim al viodeve il sisteme sociâl come un vivent autonom. I fenomens sociâi a àn di jessi analizâts cuntune vision olistiche, no in maniere singolâr ma tant che parts di un dut, tal stes mût di cemût che si fâs pal studi biologjic di un organisim vivent. Par chest aspiet la societât e je alc di plui de sume des sôs parts, al ven a stâi dai individuis.
Par ce che al tocje i studis su la economie, al analize soredut la division dal lavôr, o ben il fâsi strade di diferencis simpri plui complessis e influentis tra lis variis posizions ocupazionâls. Planc a planc, il lavôr al ven calcolât di Durkheim la principâl fonde de coesion sociâl, ancjemò prime de religjon. Cun di plui, cu la division des ativitâts, i individuis a deventin simpri plui dipendents tra di lôr, parcè che ognidun al à bisugn di bens furnîts di chei che a fasin un lavôr diviers.


text:
Telecomunicazion
La telecomunicazion e je la comunicazion a distance, cjapant dentri radio, telegrafie, television, telefonie, comunicazion di dâts e rêts di calcoladôrs.
Lis elements di un sisteme di telecomunicazion son un trasmetidôr, un mieç (linee) e possibilmentri un canâl sore il mieç, e un ricevidôr. Il trasmetidôr e je un argagn che trasforme o codifiche il messaç intun fenomen fisic: il signâl. Il mieç di trasmission, par sô nature fisiche, probabilmentri modifiche o degrade il signâl in tal troi dal trasmetidôr al ricevidôr. Il ricevidôr al a un mecanisim bon di redimi il messaç, dentri un ciertun limit di degradation dal signâl. Des voltis, il ricevidôr finâl e je il voli uman e/o l'oreli (o in cualchi câs estrem altri argagns sensoriâls) e il riscat dal messaç e je fât dal cerviel.
La telecomunicazion pues jessi pont-a-pont, pont-a-multipont o "a ploe", che je une forme particolâr di pont-a-multipont ch'al va dome dal trasmetidôr ai ricevidôrs.


text:
Famee
Une famee e je fate di un grup di personis che a vivin insiemi o di plui grups di personis che a àn une dissendence da un stes von, da une union legâl o da une adozion.
Tra i varis familiârs a son dai grâts di parintât.
Te declarazion universâl dai dirits dal om si dîs che “la famee e je la unitât naturâl e fondamentâl de societât e e à di jessi protezude dal Stât e de societât”
La famee te storie[cambie | modifiche il codiç]
Te etâts plui antighis, ma ancje in tancj societâts diferentis in timps plui dongje al dì di vuê, a si cjatavin diviers elements comuns.
In prin a jere une dominance dal om su la femine, il matrimoni al jere dispès un contrat fra lis fameis di provignince e il rapuart al jere monogamic (ma in diviersis societâts l'om al podeve vê des concubinis),
E esisteve la possibilitât di finì il matrimoni cun cualchi forme di divorzi o di repudi de femine.
Pai Grêcs e pai Romans a fasevin part de famee ancje i parincj, i servidôrs e i sclâfs di cjase. Lis invasions dai Barbars a àn puartât a une definizion di famee plui grande dentri de tribù (clan).
Cu la etât di mieç te famee Europeane si è fate sintì la influence de religjon cristiane. No jerin permetudis formis di poligamie ni si podeve divorziâ.
Tal secul XX une schirie di cambiaments a àn mudât la famee tradizionâl. La secolarizazion de societât e la impuartance minôr de Glesie, la possibilitât di divorziâ, il fat che lis fameis a sedin simpri plui piçulis, il fat che lis feminis a rivin a fâ valê simpri di plui i lôr dirits a son dai elements che a àn vût la lôr impuartance.
La famee vuê[cambie | modifiche il codiç]
A zornade di vuê dongje la famee tradizionâl a si cjatin un numar rilevant di personis ca vivin insiemi cence jessisi sposadis. I politics a discutin se dâ cualchi forme di tutele juridiche ancje a chestis fameis di fat o se no fâlu ritignint just difindi dome la famee tradizionâl.


text:
Ezio Pascutti
Ezio Pascutti (Mortean, 1 di Jugn 1937) al fo un zuiadôr di balon dal Bologne FC 1909.
Fi di un marangon, al scomence a zuiâ di balon di frut, prime in te place dal paîs, daspò cun la scuadre dal Puçui. Al rive in te Serie A a 17 agns, cun la maie dal Bologne FC, puartât dal famôs alenadôr Gipo Viani. Al restarà lì fin tal 1968, zuiant 296 partidis inte Serie A cun 130 gols. Ezio, di bande di çampe, al reste di sigûr un dai zuiadôrs talians plui fuarts tal sô rûl. La sô vitorie plui impuartante e reste chê dal scudet dal 1964 cul Bologne FC, vinçût cuintri l'Internazionâl FC di Helenio Herrera.
Cun la scuadre nazionâl taliane di balon al zuie 17 partidis, segnant 8 gols. Al partecipe dôs voltis al campionât mondiâl di balon, in tal 1962 e in tal 1966.
Curiositâts[cambie | modifiche il codiç]
- Ezio Pascutti al ven ancjemò ricuardât cun afiet de bande dal public dal Bologne FC. Ancjemò al dì di vuê un gol di cjâf une vore biel al ven clamât gol alla Pascutti.
- Ai 9 di Novembar dal 1958 al zuie par le prime volte cun la scuadre nazionâl di balon taliane cuintri la France (risultât: 2-2)
- Ai 13 di Otubar dal 1963, al sucêt il fat che plui lu a fât cognossi: zuiant une partide cun la scuadre nazionâl di balon taliane cuintri chê de Union Sovietiche, al mole un puin al zuiadôr Dubinsky, che lu veve tacât masse fuart. Al ven parât fûr,e la scuadre taliane piert, jessint dal campionât european di balon. Par un ciert periodi di timp, Pascutti al vignarà sivilât tai cjamps di balon.
- Pascutti al è stât par tancj agns il zuiadôrs di balon a vê segnât in plui partidis consecutivis in Serie A (10). Al fo superât dome dal argjentin Gabriel Batistuta tal 1994.


text:
Charles Taze Russel
Al è nassût in Pensylvania il 16 fevrâr 1852. Secont di mari di Joseph L. Russel, un presbiterian di origjin scozês.
Al jere un zovin taiât pai afârs tant che a dome undis ains al deventà soci dal pari. A gjestivin insiemit un negozi di vistîts par om. Al jere une vore industriôs tant che al rivà a slargjà il zîr di afârs, finint par gjestî personalmentri diviers negozis.
Nol jere ateu, ma nol acetave i insegnaments religjôs dal so timp. Simpri in cercje de veretât, intal 1869 al cognossè lis ideis dai aventiscj e chest lu sburtà a lei la Biblie.
Intal 1870 insiemit a cualchi cognossint di Pittsburgh, al fondà un grup par studiâ la Biblie. Lis veretâts che a lôr viodude a deventavin simpri plui claris, lu segnarin par un net distac des dutrinis in voghe.
Ator dal 1876 , Russel al cognossè l'aventist Nelson H. Barbour e insiemit a publicarin un periodic religjôs clamât "Herald of the Morning". Intal 1878 par vie di viodudis difarentis su ciertis cuestions dotrinâls (riscat midiant la muart di Crist), Russel al cjonçà i rapuarts cun Barbour.
Intal lui dal 1879 al començà a publicà la riviste "Zion's Watch Tower and Herald of Crist's Presence", dal cuâl al jere diretôr e editôr. Vuê cheste riviste e je cognossude come "Torre di Guardia".
Al decidè po dopo di istituî des adunancis dulà che i soi letôrs a podevin cognossi i compagns di fede e par incoragjâsi un cun chel altri. Viodût che i grops a nassevin ancje in altri bandis, al començà a viazâ par sintisi vicin ancje a chestis personis. Par chest motîf al fo ancje clamât il "pastore Russel".
Al scrivè diviersis publicazion e libris e al doprà ogni mieç par slungjâ l'opare, cun gjornâi, diapositivis, cine, e discs.
Al viazave tant e propit dilunc di un zîr di conferencis intal Texas al murì sul treno intal otubar dal 1916.


text:
Diplomazie
La diplomazie e je l'art e la pratiche di puartâ indevant tratativis cun personis acreditadis (ven a stâi che àn il diplome dal diplomatic). Di solit a si riferìs aes tratativis internazionâls, discussions tra i diviers stâts dal mont su cuistions economichis, politichis, cumierç, vueris e acuarts di pâs. I tratâts internazionâi a son difat inmaneâts dai diplomatichis prime di jessi firmâts dai politics.
In sens informâl, la diplomazie e je ancje l'ûs di tatichis par vuadagnâ un vantaç strategjic in cualchi cjamp.
Formis di diplomazie[cambie | modifiche il codiç]
Lis formis di diplomazie a son dôs: chê bilaterâl, afrontade in gjenar intes ambassadis e intes visitis di stât, e chê multilaterâl, che si fâs scomençâ cul Congrès di Viene dal 1815; la plui impuartante istituzion di diplomazie multilaterâl e je l'ONU.
Une tierce forme di diplomazie e je ancje chê regjonâl, che e je une forme di diplomazie multilaterâl ma ristrete ai stâts di une cierte aree.
Storie[cambie | modifiche il codiç]


text:
Calendari Gregorian
Il Calendari Gregorian al è un calendari proponût dal miedi napoletan Aloysius Lilius e che al cjape il non dal Pape Gregori XIII, che al firmà la bole papâl par adotâlu. Al dì di vuê al è doprât in dute la Europe ocidentâl e in altris bandis dal mont. Al è une evoluzion dal Calendari Julian, che al veve puartât a un sfasament tra il calendari e lis stagjons. Al è jentrât in vigôr ai 15 di Otubar 1582, zornade che a ven daspò dai 4 di Otubar. A forin duncje gjavadis 10 zornadis par tornâ a jessi juscj cun lis fasis de Lune.


text:
William James
William James (New York, 11 di Zenâr 1842 - Chocorua, New Hampshire, 26 di Avost 1910), al fo un psicolic e filosof american; al lavorà soredut inte Universitât di Harvard, come professôr di psicologjie. Al jere fradi dal scritôr Henry James.
Al presentà una opare impuartante pe difusion dal pragmatisim, ma il so pensîr al fo par plui ator di une dutrine che lui al clamà empirisim radicâl. Al scrivè Principis di psicologjie (1890), opare monumentâl di psicologjie sientifiche, ma di chê altre bande al fo ancje autôr di Lis varietâts de esperience religjose (1902), il culmin di une traietorie vitâl apassionant. Al provocà ancje scandul tal mont sientific par ve difindût i vuaridôrs.
Intal 1904 al publicà Esistial la cognossince? opare dulà che al vûl dimostrâ che il dualismi tradizionâl tra sogjet e ogjet al jere une bariere par une concezion solide de epistemologjie.
Intal 1907 al publicâ publicà Pragmatisim, dulà che al esprim la sô idee che il pragmatisim al è un metodi che al identifiche cul empirisim


text:
Salisburghês
Il Salisburghês al è un dai stâts federâts (tod. Bundesländer) austriacs, logât tal nord dal paîs. Al confine a Jevât cule Stirie, a sud Jevât cun la Carintie, a sud cul Tirôl, a sud Bonât cule Italie (Provincie di Bolzan, te regjon Trentin-Sud Tirôl), a Bonât cul Tirôl, tal nord cun la Gjermanie (Baviere) e a nord Jevât cule Alte Austrie. Al rientre te euroregjon Salzburg-Berchtesgadener Land-Traunstein. La capitâl (tod. Landeshauptstadt) e je Solsburc (tod. Salzburg - 150.000 ab. ce.). Altris citâts rilevantis a son: Bischofshofen, Hallein, Saalfelden, Sankt Johann im Pongau e Zell am See.
Tabele dai contignûts
Gjeografie
Te parte meridionâl dal stât a si cjatin lis cjadenis montuosis dalis Alps Centralis (Hohe Tauern), cun tantis cimis che a superin i 3000 m; a Jevât e a nord il Massiç dal Dachstein e lis Alps di Berchtesgaden. Il cors d'aghe principâl tal Salisburghês al è il Salzach, ch'al si bute tal Inn.
Storie
- Paleolitic – Di cheste epoche a son lis olmis plui antichis di presine umane tai teritoris dal stât.
- A son i Celts a dâ il prim non di Iuvavum al'odierni insediament di Solsburc.
- Cui Romans, la citât di Iuvavum e je un distret aministratîf te province dal Noricum Ripense.
- Dal VI secul il teritori dal futûr Salisburghês (cence la part dal Lungau) al fâs part dal ducât di Baviere.
- 690 ce. – Cule costruzion de fondazion di S. Pieri e dal covent sule mont Nonnberg talis rovinis de Iuvavum romane, S. Rupert di Solsburc al costituis un episcopât.
- 798 – L’episcopât al devente arciepiscopât e al cres cussì d'importance.
- 1200 – 1246 – L'arcivescul Eberhard II, sostenitôr de cjasade dai Staufer, cuntune serie di privileçs al rive a dâ dongje une aree di signorie arcivescuvîl.
- 1275 – L'arciduche di Baviere al ricognos i confins – e tache la ultime fase de emancipazion dal Salisburghês dale Baviere.
- 1328 – Seguituivementri ae concession di un propri ordinament regjonâl, il Salisburghês al devente un stât simpri plui indipendent tal ambit dal Sacri Roman Imperi. Come principât-arcivescuvât a si davuelz intun stât cussinet eclesiastic e teritoriâl tra la Baviere e lis tieris dai Asburc.
- 1462 e 1525/1526 – Tal stât a si an rivoltis contadinis.
- Tal XVI secul, a vevin une certe rilevance economiche tal Salisburghês il cumierç dal sâl e la estrazion dal aur te Val di Gastein. Lis cuantitâts estratis e jerin in chê volte lis plui grandis in dute la Europe centrâl.
- 1731/1732 – Il princip-arcivescul di Solsburc Leopold Antoni cont di Firmian- al oblee a emigrâ cirche 20.000 protestants.
- 1803 – Il principât al ven assegnât al arciduche Ferdinand III di Toscane, in forme di principât eletorâl secolarizât.
- 1805 – Al ven assegnât cul teritori di Berchtesgaden ae Austrie.
- 1807 – E ven gambiade la aree di influence dal arciepiscopât eclesiastic, che e rive cussì a rivuardâ il Salisburghês e part dal Tirôl; tal 1818 e tal 1825 cheste aree e ven ancje organizade intune maniere difarente.
- 1810 – Il Salisburghês al ven assegnât ae Baviere.
- 1816 – Daspò il Congres di Viene, al torne a jessi part de Austrie cence i teritoris di Berchtesgaden e dal Rupertiwinkel.
- 1849 – Al devente ream austriac.
- 1920 – Al devente un dai stâts federai austriacs.
Economie
Confrontât cun il prodot intern lord dale Union Europeane in forme di podê di acuist , il Salisburghês al à un indis di 133.3 (EU-25:100) (2003).[1]
Organizazion aministrative
Il Salisburghês al è dividût intune citât statutarie (tod. Statutarstadt) – che e je Solsburc (targhe automobilistiche: S) – e in cinc distrets (tod. Bezirke).
Di seguit la liste dai distrets, cui nons alternatîfs e culis targhis corispondentis:
Situazion politiche
Dal 2004 la governadore (tod. Landeshauptfrau) dal Salisburghês e je Gabi Burgstaller, dal SPÖ (Sozialdemokratische Partei Österreichs; voltât "Partît socialdemocratic de Austrie").
Risultivis


text:
Su ILfurlanist
e je la notizie dal ultin at de campagne promozionâl dal Cirf de Universitât dal Friûl
.
Ocjo al furlan su lis stradis de regjon. La campagne di promozion de lenghe, pensade dal Centri Interdipartimentâl di Ricercje su la culture e la lenghe dal Friûl (Cirf) de Universitât dal Friûl, si sierarà cuntun viaç in coriere, di Zenâr fintremai ae metât di Lui, tra lis provinciis di Udin, Gurize e Pordenon. Cuatri autobus extra urbans, doi che a partissin de stazion di Udin, un di chê di Gurize e un di chê di Pordenon, a ziraran di fat pal teritori regjonâl metint fûr cartei cu la formule “F=MC2 Furlan mieç di comunicazion al cuadrât”.
La scree de campagne di promozion de lenghe e je dal prin di Novembar dal 2006: di chê volte, la campagne si è disvilupade midiant di spots publicitariis trasmetûts tes salis cinematografichis plui grandis de regjon, ma ancje in gracie di messaçs pe radio, di publicazions su gjornâi specifics e su la cjarte stampade, o cu la distribuzion di cartulinis e di segnelibris, adesîfs e manifescj. Par ducj i interessâts, i materiâi si distribuissin al Cirf, li de Universitât, in vie Petracco 6, a Udin. Inte stesse sede si pues usufruî dai servizis dal Sportel di lenghe furlane, che si pues contatâ ancje la numar 0432 5564580, o pûr scrivint une mail
. La campagne promozionâl «e je stade – e comente Piera Rizzolatti, diretore dal Cirf – une biele prove pal Cirf e pal Ateneu di Udin. Pe prime volte o vin vût a ce fâ cuntune campagne in grande scjale pe promozion de lenghe furlane, leade al mont de tecnologjie, de sience e de inovazion».
«La formule F=MC2 – e spieghe Priscilla De Agostini dal Cirf, coordenadore dal progjet -, che e ven di chê di Einstein E=MC2, sinonim universâl di discuvierte sientifiche, e rimarche l’aspiet une vore inovatîf dal doprâ il furlan tant che lengaç sientific, tecnologjic e filosofic». Tai ultins agns, il studi, la ricercje continue, lis publicazions dal setôr, come cualchi riviste sientifiche in lenghe furlane, e il fat di vê prontât imprescj linguistics specifics, «a àn contribuît – e rimarche Rizzolatti - al procès di insiorament continui e di evoluzion dal furlan». «La lenghe furlane – e siere De Agostini – e à vuê la pussibilitât di rapresentâ ad implen la realtât e di afrontâ nivei alts e diversificâts di comunicazion, e la discuvierte di cheste gnove formule F=MC2, dute par furlan, e je sore il dut un ricognossiment des potenzialitâts concretis di cheste lenghe».


text:
C
Il C(ci) al è il tierç segn dal alfabet furlan. Al ven dal alfabet latin che lu à cjapât di chel etrusc.
Tabele dai contignûts
Storie[cambie | modifiche il codiç]
Altris significâts dal C[cambie | modifiche il codiç]
Alimentazion[cambie | modifiche il codiç]
Chimiche[cambie | modifiche il codiç]
- C al è il simbul dal carboni
Editorie[cambie | modifiche il codiç]
- © al è il simbul dal copyright
Fisiche[cambie | modifiche il codiç]
- C al è il simbul dal coulomb, unitât di misure de cariche eletriche
- °C al è il simbul dai ponts Celsius
- c e je la velocitât de lûs
Informatiche[cambie | modifiche il codiç]
- C al è un lengaç di programazion
Matematiche[cambie | modifiche il codiç]
- C al significhe 100 te notazion matematiche latine
Metrologjie[cambie | modifiche il codiç]
- c al è un prefìs ch'al stâ a significâ 1/100
Musiche[cambie | modifiche il codiç]
- C al è la note musicâl do pe notazion doprade tai pai di lenghe inglese o todescje
Traspuarts[cambie | modifiche il codiç]
- C al è la sigle automobilistiche internazionâl di Cube


text:
Biochimiche
La biochimiche al è il studi dai procès chimics e di trasformazion intai organisims vivents. Si ocupe de struture e dal funzionament dai components des celulis come lis proteinis, i carboidrâts, i lipidis, i acits nucleics e altris moleculis che a si cjatin intes celulis. Si pues disi che al fâs part de biochimiche il studi di cualsisei reazion chimiche che a à a ce fâ cun enzims sedi naturâi che artificiâi.
A fasin part de biochimiche:
- La biologjie celulâr
- La gjenetiche
- La imunologjie
- La farmacologjie


text:
Letaris di Pieri
Prime di Pieri[cambie | modifiche il codiç]
I prins cristians a stavin patint tantis provis par vie de lôr fede. Dât che a jerin nassûts a Jerusalem e in mieç ai ebreus, a vignirin confondûts cui "zelots" (un grup politichementri atîf contrari a la sudizion dai romans).
Si cjacarave mâl di lôr ancje parcè che a si refudavin di sacrificâ al imperadôr e no partecipavin a cerimoniis paganis dal timp. A si stave preparant une grande ondade di persecuzion.
La letare di Pieri a dè bonissims conseis ai cristians su come compuartâsi in cheste situazion e a fo par lôr di grant incoragjament.
Viodût che la persecuzion scjadenade da Neron intal 64 d.C. no jere ancjemò scomençade, la letare e po jessi stade scrite di Pieri ator il 60d.C.
Che il scritôr a sedi propri lui al è mostrât des peraulis in principi de letare.
A 'ndi son diviersitâts di viodude cirche il lûc dulà che po jessi stade scrite. Inte letare Pieri al scrîf di "Babilonie".
Cetancj a considerin che jessint indreçade a chei de Galazie, de Capadocie, de Asie e de Bitìnje "leterâls", di conseguence ancje il riferiment a Babilonie al doveve jessi leterâl.
Altris invezit a sostegnin che Babilonie al sei un non simbolic par indicâ Rome.
Contignût
Al fâs riferiment a le "gnove nassite" riservade ai elets.
Al consee i cristians a mantignî une condote strabuine fra lis nazions, e di rindi onôr a ducj chei che ur spiete. In chest Crist al à lassât un model par seguîlu atentementri.
Al mostre che ducj i cristians a dovaressin mostrâ amôr fra di lôr, che a dovaressin jessi simpri pronts a fâ une difese de lôr fede e no vê pôre dai oms.
L'impegn primari dal cristian al varès di jessi chel di vivi par fâ la volontât dal Idiu.
A chei che a cjapin la diretive al ven ordenât di passonâ il gree dal Idiu volontariementri e cun premure.
Utilitât
Al dâ otims conseis a vuardians de glesie mostrant come che la lôr opare a sei principalmentri pastorâl, lavorant sot la diretive dal grant pastôr, Jesus.
A vegnin dâts calorôs conseis su come che a devin compuartâsi om e femine inte sfere familiâr, rispietant ognidun il puest che l'Idiu al à stabilît par lôr.
Come che al presentà rinfuarcint incoragjament par i cristians di chel timp, ancje vuê la letare e je preseose par chei che frontin provis similis.
Al dâ risalt a la promesse dal Ream dal Idiu intal cuâl ducj noaltris o vin di sperâ.
Seconde di Pieri[cambie | modifiche il codiç]
Cuant che al scrivè cheste letare, Pieri a si rindeve cont che al sarès lât incuintri a la muart (come che al trasparì dal so contignût)
Par chest al jere seneôs di judâ i cristians a memoreâ lôr la impuartance di vê une acurade cognossince par judâju a restâ inte fede.
No son ombris che il scritôr al sei Pieri par vie che lui stes a si declare "Simon Pieri sclâf e apuestul di Jesus" e al bute jù ancje "cheste e je la seconde letare che us scrîf".
Contignût
Al da argomentazions claris par rindi sigure la clamade celeste.
Pieri al fo testemoni oculâr de glorie dal Crist sul mont sant, cussì che la peraule profetiche e je rindude plui sigure.
A vegnin metûts jù energjics avertiments cuintri i fals mestris i cuâi a varessin introdusût setis distrutivis.
Al spieghe che, come che l'Idiu a no si è tratignût dal cjastiâ i agnui necuitôs e dal distruzi Sodome e Gomore, cussì ancje chescj a saran cjonçâts.
Al vise di tignî ben in ment il "dî" dal Idiu, ven a stâi il dî di judizi, dopo dal cuâl l'Idiu al puartarà gnûf cîi e gnove tiere inte cuâl a postarà la justizie.
Utilitât
Pieri al certifiche che lis scrituris a son stadis ispiradis dal Idiu par mieç dal so Spiritussant e trop impuartant che a sei la lôr acurade cognossince.
Chest nus permet di no vê un compuartament complasût come chei dipenzûts di Pieri.
Nus permet di sta atents des trapulis dai fals mestris.
Nus incoragje a professâ cualitâts cristianis come chês descritis intal cjapitul 1 versets dal 5 al 7.
Al dâ la sperance che dutis lis profeziis ator il Ream dal Idiu a saran complidis.


text:
Otiche
La otiche e je che part de fisiche ch’e studie la lûs, ven a stâi ducj i fenomens su la emission, la propagazion e la rilevazion des radiazions dal spetri visibil.
La otiche si divît in diviers rams tant che la otiche gjeometriche, che ondulatorie e che eletromagnetiche.
Tabele dai contignûts
La otiche gjeometriche[cambie | modifiche il codiç]
E je chê che e studie lis lints e i spiei e in gjenerâl cemût che la lûs e passe e si divît cuant che e passe dai materiâi trasparents o opacs. A la sô fonde e je la idee che la lûs si movedi in linie drete, e ancje se chest no al è propit vêr al rive a spiegâ avonde ben une vore di fenomenis otics.
La otiche ondulatorie[cambie | modifiche il codiç]
E si fonde su la ipotesi che la lûs e vedi une propagazion in ondis trasversâls. I rais de lûs a saressin lis liniis perpendicolârs a lis superficiis des ondis. Si rive cussì a spiegâ ducj i fenomens di difrazion, di interference e di polarizazion che la lûs e pues pandi.
La otiche eletromagnetiche[cambie | modifiche il codiç]
E si fonde su la spiegazion de lûs tant che des ondis eletromagnetichis.
La otiche te vite di ogni dì[cambie | modifiche il codiç]
Tancj a son i fenomens otics plui o mancul particulârs che a si puedin cjatâ te vite di ogni dì si pensi par esempli al arc di Sant Marc, ai miraçs o a la aurore boreâl. I spiei e lis lints a si doprin di centenârs di agns. Par finî visìnsi che tantis a son lis personis che a doprin i ocjâi o lis lints a contat par rivâ a viodi ben.


text:
Ocean Atlantic
L'Ocean Atlantic al è il secont ocean plui grant dal mont dopo dal ocean Pacific, cuntune aree totâl di cirche 106,4 milions di chilometris cuadris. Al cuvierç plui o mancul un cuint de superficie de Tiere. Il non al ven de divinitât greghe Atlant. Il non si lu cjate pe prime volte intes Storiis di Erodot ator dal 450 p.d.C. Prime che a fossin cjatâts chei altris oceans, chest tiermin al jere un sinonim di Atlantic, parcè che i grêcs lu dopravin par indicâ dute la aghe che e jere a Ovest de Europe, che si pensave che e fos un flum grandonon che al coreve ator dal mont.
L'ocean Atlantic al ocupe un bacin slungjât, a forme di S che al va in lungjece des Americhis a ovest ae Eurasie e ae Afriche a est. Component dal insiemi clamât ocean mondiâl, al è colegât a Nord cul ocean Artic, che a voltis al è considerât un mâr dal Atlantic]]), a Sud-Ovest cul ocean Pacific, a Sud-Est cul ocean Indian e cul ocean Meridionâl a Sud (altris a considerin che l'Atlantic al rivedi a Sud fin ae Antartide). L'ecuatôr al divît l'Atlantic intal Ocean Atlantic setentrionâl e tal Ocean Atlantic meridionâl.
La profonditât mezane dal Atlantic, cui siei mârs adiacents, e je di 3.332 m; cence di lôr e je di 3.926 m. La profonditât plui grande si cjate inte fuesse di Puerto Rico, cun 8.605 m. La largjece e varie di 2.848 km tra Brasîl e Liberie e 4.830 km tra i Stâts Unîts e il nord de Afriche.
Lis cuestis dal Ocean Atlantic no son regoladis, e segnadis di un grum di radis, golfs e mârs. Tra i plui impuartants, il mâr dai Caraips, il golf dal Messic, il golf di Sant Laurinç, la rade di Hudson, la rade di Baffin, il mâr Mediterani, il mâr Neri, il mâr dal Nord, il mâr Baltic, il mâr di Barenc, il mâr de Norvegje-Groenlande e il mâr di Weddell. Une altre carateristiche e je chê di vê un numar di isulis relativementri piçul. Tra lis altris, a son lis Svalbard (o Spitsbergen), la Groenlande, la Islande, la Grande Bretagne, la Irlande, Fernando de Noronha, lis Açoris, lis isulis Madeira, lis Canariis, chês di Cjâf Vert, lis Bermudis, lis Indiis Ocidentâls, la isule de Sense, Sante Eline, Tristan de Cunha, lis Falkland e chês de Gjeorgje dal Sud, oltri a chês dai Caraips.
Leams esternis[cambie | modifiche il codiç]
- (inglês) Oceanography Figure dal dì, dal Woods Hole Oceanographic Institution


text:
Bale
La bale al è un ogjet par solit di forme sferiche doprât soredut in cierts sports e zûcs, par esempli il balon, la bale tal zei, il volley, il biliart, il bowling e v.i.
Tabele comparative[cambie | modifiche il codiç]
La tabele ca sot e segne lis misuris fondamentâls des balis in chei sports. La misure che si cjate tai documents uficiâi e je la circonferenze, il diametri al è metût par fâsi subit une idee de grandece.
Notis[cambie | modifiche il codiç]
- ↑ Regole 1.09 dal regolament de Federazione Italiana Baseball Softball
- ↑ De categorie Esordients in sù. Regole 2 dal Regolament dal zûc dal balon (Associazion taliane arbitris - FIGC)
- ↑ Regole 2 dal Regolament dal zûc dal balon a 5 (Associazion taliane arbitris - FIGC)
- ↑ Regole 5.1 dal regolament de Federazione Cricket Italiana
- ↑ Dal regolament de Federazione Italiana Golf
- ↑ 6,0 6,1 Formât numar 7. Daûr dal regolament de Federazione Italiana Pallacanestro
- ↑ 7,0 7,1 Bale no sferiche


text:
Lewis Henry Morgan
Lewis Henry Morgan (Aurora, ai 21 di Novembar dal 1818 – Rochester, ai 17 di Dicembar dal 1881) al è stât un etnolic e antropolic american.
Biografie[cambie | modifiche il codiç]
Al è stât consulent juridic di une compagnie feroviarie e militant atîf dal partît republican, che al à rapresentât tal Congrès tant che deputât e, po dopo, tant che senatôr. Al à vivût a dilunc tra i Irochês e al à fat spedizions fra lis popolazions indigjenis dal Kansas, dal Nebraska, des Monts di Cret e dal Gnûf Messic.
Pinsîr e oparis[cambie | modifiche il codiç]
Apassionât di antropologjie, al à metût lis sôs energjiis inte ricercje, judât de amicizie cul indian Ely Parker (comissari governatîf pai afârs indians dilunc de vuere civîl). Insiemi cun lui al à fondât la "leghe dai Irochês"(1851). Avantazât de presince di tantis tribûs indianis intal so paîs, che lui al visitave simpri, al à partecipât ae lôr vite, vuadagnantsi la lôr amicizie: tra chestis, la tribù dai indians Seneca, chê di Ely Parker, lu à adotât cul non di "Taydawahguh", "Chel che si ten intal mieç", vâl a dî chel che al fâs di mediatôr tra i Indians e i blancs.
Lewis H. Morgan al condivît cun Tylor il titul di fondadôr de antropologjie culturâl. La storie umane, par Morgan, si è disvilupade in trê periodis etnics; il stât salvadi, la barbarie, la civiltât. Po dopo al ripartìs volte chescj trê stadis in siet periodis, dal "stadi salvadi inferiôr"(i oms si nudrissin di pomis), al stadi civîl(ûs dal alfabet fonetic e de scriture). Dentri di cheste evoluzion, la famee e à cognossût cinc tapis: 1.La famee dal stes sanc, là che il matrimoni si faseve tra fradis e sûrs. 2.La famee punalue, là che e jere la improibizion di matrimoni tra fradis e sûrs. 3.La famee sindiasmiane, là che lis cubiis si formin e si disfin in maniere spontanie. 4.La famee patriarcjâl, là che la autoritât massime i tocjave al om plui potent. 5.La famee monogamiche, basade su la avualance tra om e femine, che e va a evolvisi viers la famee nucleâr. Chescj passaçs a son acjadûts par vie dal mudâ des formis di economie, di chê dai cjaçadôrs e racueidôrs a chê de industrializazion moderne. Chest lu à dimostrât inte sô operà sucessive: La societât antighe(1877), criticade dai antievoluzioniscj, ignorade dai funzionaliscj, biel che e je stade tant preseade de tradizion Marxiste: Engels a 'nd à fat il laut inte opare La origjin de famee, de proprietât privade e dal Stât.
Altris oparis di Morgan: 1857 - Leçs di dissendence tra i Irochês


text:
Lenghe furlane
Il furlan (friulano par talian, friaulisch/friulanisch/furlanisch par todesc, Friulian par inglês, furlanščina par sloven) e je une lenghe romanze de famee des lenghis retichis, che e je fevelade soredut intal Friûl, ma ancje vie pal mont. Cualchi volte al ven clamât Ladin orientâl, parcè che al à diviers ponts in comun cul ladin, ma si è svilupât in un altri mût cul passâ dal timp, sot de influence des lenghis ator dal Friûl (talian, todesc, sloven, dialets venits).
Tabele dai contignûts
La storie[cambie | modifiche il codiç]
La trasformazion dal latin al furlan si madurìs probabilmentri tal periodi che al va dal VI al X secul, in maniere compagne a la formazion des altris lenghis romanzis.
Il prin document che al fevele di un latin une vore diferent doprât a Aquilee al è adiriture dal IV secul. Tal Liber de viris illustribus di Sant Gjerolam (libri dai oms innomenâts) si conte, pe prime volte inte penisule taliane, che il vescul di Aquilee Fortunazian al veve scrit une predicje sui vanzelis doprant il rustico locâl, ven a stâi che par jessi sigûr di fâsi capì al veve scugnût scrivi in un latin une vore diferent di chel classic. Lis primis formis di furlan veri e propit a nassin probabilmentri ator dal an 1000. Un anonim cronist in viaç pal Friûl tal XIII secul al conte che:
- Il Friûl e je une provincie di par se diferente di chês altris nomenadis (al vignive de Italie), parcè che al à une lenghe che no je Latin, nol è Slâf e nancje Todesc, ma je une lenghe sô, compagne di nissune altre des talianis. Purpûr e à de lenghe latine di plui di cualsisei altre des lenghis convicinis. (Dal Codis Vatican Palatin num. 965 sec XIII-XIV)
Par vê i prins esemplis di leterature o vin di spietâ fin tal Tresinte, cuant che e scomence la poetiche dal "Piruç myo doç inculurit" e altris oparis di gjenar amorôs. In te sô opere "De vulgari eloquentia I, 11" Dante Alighieri, descrivint lis varis lenghis de Italie al puarte come esempli dal furlan la espression ‘Ce fastu?’. Intal XVI secul, il poete Ermes di Colorêt e altris a crearin lavôrs dulà che ancje la vite di ogni dì no ven trascurade. Il XIX secul al è un periodi che al viôt la creazion di une vore di poesie e prose; i autôrs plui famôs a son Pieri Çorut (il sô capolavôr e je "Plovisine") e Catarine Percude, che e à mostrât il mont rurâl dal Friûl di chê volte. De fin dal 1800 al è ancje il prin vocabolari furlan, mitût dongje dal abât Jacopo Pirona.
Intal XX secul il furlan al sameave destinât a sparî in pôc timp; invezit, lis personis che fevelin furlan a son diminuidis une vore, ma la lenghe e je ancjemò vive e ven doprade in tantis areis. Un grant lavôr al è stât fat di Graziadio Isaia Ascoli, un famôs linguist che al à judât la difese de lenghe; si scugne ancje ricuardâ la figure di Pier Paolo Pasolini, che al à scrit un grum di poesiis par furlan e al à dât une man su la cuistion de forme standard dal furlan.
Dulà che si fevele par furlan[cambie | modifiche il codiç]
Il furlan, secont lis ultimis stimis, al è fevelât di plui o mancul 1.000.000 personis intal Friûl storic, e in particulâr intes pronvinciis di Gurize, Pordenon, Udin e tal mandament di Puart in Provincie di Vignesie. Ca sot e je la liste complete dai comuns:
- Comuns de Provincie di Udin: Dael, Damâr, Davâr, Dimpeç, Aquilee, Darte, Dartigne, Atimis, Bagnarie, Basilian, Bertiûl, Bicinins, Bordan, Buie, Buri, Cjamin di Codroip, Cjampfuarmit, Cjamplunc, Cjarlins, Cjassà, Cjasteons di Strade, Cjavaç, Çurçuvint, Çarvignan, Cjopris e Viscon, Scluse, Cividât, Codroip, Colorêt di Montalban, Comelians, Cuar di Rosacis, Cosean, Davâr, Dignan, Dogne, Enemonç, Faedis, Feagne, Flumisel, Flaiban, Forgjarie, For di Avoltri, For Disore, For Disot, Glemone, Gonârs, Tisane, Lauc, Listize, Lignan, Liussûl, Magnan, Maian, Malborghet, Manzan, Martignà, Merêt di Tombe, Mueç, Muimans, Montenârs, Mortean, Morùs, Muçane, Nimis, Osôf, Pagnà, Palaçûl, Palme, Paluce, Pasian di Prât, Paulâr, Pavie, Pucinie, Pontebe, Porpêt, Paulêt, Puçui, Pradaman, Prât, Prissinins, Premariâs, Preon, Prepot, Ruvigne, Ravasclêt, Raviei, Reane dal Roiâl, Remanzâs, Resiute, Rigulât, Rivis d'Arcjan, Rivignan,Roncjis, Roncjis, Ruda, Sant Denêl, Sant Zorç di Noiâr, Sant Zuan dal Nadison, Sante Marie la Lungje, Sant Vît de Tor, Sant Vît di Feagne, Sauris, Sedean, Soclêf, Sudri, Talmassons, Tapoian, Tarcint, Tarvis, Tavagnà, Teôr, Tierç, Tumieç, Torean, Tor di Zuin, Trasaghis, Trep di Cjargne, Trep Grant, Tresesin, Trivignan, Udin, Vildivar, Vençon, Verzegnis, Vile di Cjargne, La Vila, Visc e Zui.
- Comuns de Provincie di Gurize: Caprive, Cormons, Dolegne, Fare, Gurize, Gardiscje, Marian, Migjee, Monfalcon,Roncjis Morâr, Mosse, Romans dal Lusinç, Sagrât, Sant Lurinç dal Lusinç, Vilès.
- Comuns de Provincie di Pordenon: Andreis, Darbe, Darzin, Davian, Barcis, Budoie, Cjasarse, Cjistielgnûf, Cjavàs, Claut, Clausêt, Cordenons, Cordovât, Fane, Fontanefrede, Frisanc, Manià, Midun, Montreâl, Morsan des Ocjis, Pinçan, Pocenie, Pordenon, Sant Zorç de Richinvelde, Sant Martin di Voleson, Sant Quarin, San Vît dal Tiliment, Secuals, Siest, Spilimberc, Tramonç Disore, Tramonç Disot, Travês, Voleson, Vît, Vivâr, Çopule.
- Comuns de Provincie di Vignesie: Cint, Concuardie, Fossalte di Puart, Gruâr, Pramaiôr, Puart, San Michêl, Tei
Ator pal mont[cambie | modifiche il codiç]
Il furlan al ven fevelât ancje in une vore di paîs, che a son stâts mete di emigrazion fin ai agns ’60; lis comunitâts plui grandis di emigrants furlans si lis cjate in Australie, Argjentine, Belgjo, Brasîl, Canade, France, Gjermanie, Stâts Unîts di Americhe, Sudafriche e Svuizare. In tancj puescj e je ancjemò impuartant l’azion dai Fogolârs furlans, che a cirin di mantignî un contat cul Friûl e cu la sô lenghe. Àltris a mantègnin stu contàt cul voltà i clàsics in furlàn: [1].
Bibliografie[cambie | modifiche il codiç]
Studis su la lenghe[cambie | modifiche il codiç]
- Paola Benincà, Laura Vanelli, Linguistica friulana, Unipress, Padue, 2005.
- Franc Fari (cur.), Manuâl di lenghistiche furlane, Forum, Udin, 2005.
- Giuseppe Francescato, Dialettologia friulana, Società Filologica Friulana, Udin,1966.
- Giovanni Frau, I dialetti del Friuli, Società Filologica Friulana, Udin, 1984.
- Sabine Heinemann, Studi di linguistica friulana, Società Filologica Friulana, Udin, 2007.
- Sabine Heinemann, Luca Melchior (cur.), Manuale di linguistica friulana, Mouton - de Gruyter, Berlin/New York, 2015.
- Carla Marcato, Friuli-Venezia Giulia, Laterza, Rome - Bari, 2001.
- Piera Rizzolati, Elementi di linguistica friulana, Società Filologica Friulana, Udin, 1981.
- Paolo Roseano, La pronuncia del friulano standard: proposte, problemi, prospettive, Ce Fastu?, LXXXVI (2010), n. 1, p. 7-34.
- Federico Vicario (cur.), Lezioni di lingua e cultura friulana, Società Filologica Friulana, Udin, 2005.
- Federico Vicario, Lezioni di linguistica friulana, Forum, Udin, 2005.
- Gabriele Iannàccaro, Vittorio Dell'Aquila, L'immagine delle lingue nel Friuli occidentale: Studio qualitativo sulla realtà linguistica friulana, Provincia di Pordenone, Pordenon, 2005
Gramatichis in grafie uficiâl[cambie | modifiche il codiç]
- La grafie uficiâl de lenghe furlane, Regjon Autonome Friûl – Vignesie Julie, Udin, 2002.
- Fausto Zof, Gramatiche pratiche de lenghe furlane, Messaggero Veneto, Udin, 2002.
- William Cisilino (cur.), LeAm, Lessic Aministratîf, Manuâl, Grafie Formulari Dizionari, Provincie di Udin, Udin, 2004.
- Anna Madriz, Paolo Roseano, Scrivere in friulano, Società Filologica Friulana, Udin, 2006.
Gramatichis in grafie no uficiâl[cambie | modifiche il codiç]
- Carlo Vignoli, "Il parlare di Gorizia e l'italiano", Società filologica romana, Roma 1917
- Maria Iliescu, "Le frioulan à partir des dialectes parlés en Roumanie", Mouton The Hague - Paris 1972
- Guan Nazzi Matalon, "Dopre la to lenghe-Gramatiche furlane", Arz grafichis furlanis - Clape cultural Aquilee, Udin 1975
- Douglas B. Gregor, "Friulan. Language and Literature", The Oleander Press, Cambridge 1975
- Giovanni Battista Della Porta, Grammatica friulana pratica, Tipografia D. Del Bianco e Figlio, Udin, 1922.
- Guido Zannier, "El friulano", Universidad de la Republica, Facultad de humanidades y ciencias, Departamento de linguistica, Montevideo 1983
- Giorgio Faggin, Grammatica friulana, Ribis, Cjampfuarmit (Ud), 1997.
- Xavier Lamuela (cur.), La grafie furlane normalizade, Aministratsion Provinciâl di Udin, Udin, 1987.
- Giuseppe Marchetti, Lineamenti di grammatica friulana, Società Filologica Friulana, Udin, 1952.
- Zuan Nazzi Matalon, Marilenghe, Gramatiche furlane, Institût di Studis Furlans, Udin, 1977.
Dizionaris[cambie | modifiche il codiç]
- Gianni Nazzi, Vocabolario italiano-friulano/friulano-italiano, Clape cultural Aquilee-Designgraf, Udine 2010
- Grant Dizionari Bilengâl Talian-Furlan, Regjon Autonome Friûl – Vignesie Julie, Udin, 2004.
- Federico Vicario, Paolo Roseano, Vocabolari furlan, Societât Filologjiche Furlane, Udin, 2010.
- Alessandro Carrozzo, DOF Dizionari Ortografic talian/furlan-furlan/talian, Serling - Cooperative di informazion furlane, Udin, 2008.
- Alessandro Carrozzo, DOF piçul - Dizionari Ortografic talian/furlan-furlan/talian, Serling - Cooperative di informazion furlane, Udin, 2010.
Cors[cambie | modifiche il codiç]
- Carli Dorligh, "Il libri di furlan. Cors di lenghe furlaane pe scuele dal oblic", Fradis Ribis Editors, Udin 1977
- G. Nazzi Matalon - G. dai Rics, "Friul Friul. Libri pes scuelis di lenghe e culture", Institut di studis furlans, Udin 1987
- G. Nazzi - M. Tempo, "Fevela, lei, scrivi. Cors audiotestual di lenghe", Associazion cultural Paolo Diacono, Udin 2000
- Adriano Ceschia, Dut par furlan, Il Friuli, Udin, 1999.
- Luzian Verone, Lezions Furlanis, Societât Filologjiche Furlane, Udin, 2002.
- Fausto Zof, La nestre lenghe. Eserciziari di furlan, Societât Filologjiche Furlane, Udin, 2004.
- Stefania Garlatti-Costa, Roberta Melchior, LENGHE Cors di furlan, Consorzi universitari dal Friûl, Udin, 2008.
- Sandri Carrozzo, Cors di grafie furlane, SERLING soc. coop., Udin, 2009.
- Gotart Mitri, MANDI, 2010.
Cjale ancje[cambie | modifiche il codiç]


text:
Architeture
La architeture e je considerade sedi une sience aplicade sedi une art e une tecniche che si ocupe di pensâ, progjetâ e costruî edificis e cjasis e di organizâ i spazis in cui l'om al vîf.
Architeture tant che art[cambie | modifiche il codiç]
Come art la architeture e à des carateristichis ugnulis:
- il lât tecnic al à une impuartance fondamentâl;
- e à di vê scuasit simpri un fin funzionâl, ven a stâi che la opare e à di jessi doprabil pal fin par cui e je stade fate e chest al à di jessi plui impuartant des finalitâts estetichis;
- e je une art une vore localizade, ven a stâi ch’al è dificil spostâ une opare une volte fate.
Architeture tant che sience aplicade[cambie | modifiche il codiç]
Come sience aplicade la architeture e domande al architet une vore di competencis e cognossincis. Lis oparis ca si podin fâ e van da la piçule cjase a oparis grandonis tant che i gratecîi, i stadis o i ospedâi.


text:
Wiki
La peraule wiki o wikiwiki e ven doprade par clamâ un particolâr tipologjie di ipertescj fats in mût colaboratîf da un grup di autôrs. Lis web wiki a son un mût par creâ dai documents in modalitât colaborative doprant un sgarfadôr (browser) e un lengaç di formatazion facil di doprâ.
Wiki wiki al vûl disi veloç in hawaian, la velocitât e la facilitât a son une des principâls carateristichis dal sisteme che al permet a plui personis di colaborâ par scrivi alc. Une vore di progjets tant che la vichipedie, e son vierts a ducj chei che a àn voie di colaborâ par mieç di un colegament a Internet.
Ward Cunningham al à creât intal 1995 la prime wiki, clamade WikiWikiWeb. Il non al ven dal wiki wiki bus che al fâs la spuele viers l’aeropuart di Honolulu.
Viôt ancje[cambie | modifiche il codiç]
Leams esternis[cambie | modifiche il codiç]
- WikiWikiWeb (inglês)
- TikiWiki (inglês)
- TiddlyWiki (inglês)


text:
Ultime Cene
La Ultime Cene al è un dai moments de vite di Jesu Crist indulà, prime di murî su la crôs, al mangje par l'ultime volte cui apuestui intune grande cjamare al plan parsore di une cjase par celebrâ la Pasche ebraiche, jessint lui un ebreu: chest lûc al è cognossût in te religjon cristiane cul non di Cenacul.
La Ultime Cene dal Signôr e fo celebrade il 14 nisan - dî de Pasche ebraiche - la sere di joibe (dal calendari gregorian).
Gnûf Testament[cambie | modifiche il codiç]
Chest moment de vite di Gjesù al è contât in tai Vanzei di Mateu, Marc e Luche
- Vanzeli seont Mateu (Mt 26,26-29) [1]
- Vanzeli seont Marc (Mc 14,22-25) [2]
- Vanzeli seont Luche (Lc 22,15-20) [3]
Il Vanzeli seont Zuan nol fevele di chest moment ma al fevele de Lavande dai pîts, il moment prime de Cene dulà Gjesù Crist al lave i pîts ai apuestui.
Ancje San Pauli in te Prime Letare ai Corints, al fevele di chest moment de vite di Gjesù Crist.
Citant lis peraulis di Jesus, Pauli al scrîf:
Gjesù, cun viersâ il so sanc in sacrifici al à paiât il riscat dal pecjât par dute la umanitât.
Le taule de Ultime Cene dal Signôr e je conservade in te capele de Cjase Colonna in te Basiliche di San Zuan in Lateran a Rome.
Il Sacri Cjadin, il plat doprât dal Salvadôr par lavâ i pês ai apuestui seont le tradizion catoliche, si cjate invezit in tal Museu dal Tesaur de Catedrâl di San Laurinç a Gjenue.
La Ultime Cene contade dai artiscj[cambie | modifiche il codiç]
Cetancj pitôrs an contât dal moment de Ultime Cene in te piture. Lis oparis pui famosis son:
- La Ultime Cene di Leonart da Vinci
- La Ultime Cene dal Tintoretto
- La Ultime Cene di Rubens
- La Ultime Cene dal Giampietrino
- La Ultime Cene dal Pomponio Amalteo


text:
24 di Fevrâr
Il 24 di Fevrâr e je la 55° zornade dal Calendari Gregorian. A mancjin 335 zornadis pe fin dal an (336 se l'an al è bisest).
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 303 - L'imperadôr roman Galerius Maximianus al fâs un edit pe persecuzion dai cristians.
- 1582 - Pape Gregori XIII al fâs doprâ il calendari gregorian.
- 1946 - Juan Domingo Perón al divente president de Argjentine.
- 1968 – Te Vuere dal Vietnam a ven fermade le ofensive dal Têt.
- 1989 – L’Iran al met une taie di 3 milions di dolars par copâ il scritôr Salman Rushdie cal a scrit “I viersets satanics”.
Nassûts vuê[cambie | modifiche il codiç]
- 1463 - Giovanni Pico della Mirandola, studiât talian.
- 1500 - Carli V imperadôr († 1558).
- 1934 - Bettino Craxi, politic talian († 2000).
- 1955 - Steve Jobs, imprenditôr informatic merecan.
- 1965 - Alessandro Gassman, atôr talian.
Muarts vuê[cambie | modifiche il codiç]
- 1990 - Sandro Pertini, politic talian, president de republiche.
- 1993 - Bobby Moore, zuiadôr di balon inglês (n. 1941)
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- San Sergjo martar
- SS.Evezio e Pieri